qundao/data-zh-poetry huggingface dataset:
與子坦子聿元敏犯寒至東園尋梅
作者：陸游
朝代：宋

北風吹人身欲僵，老翁畏冷晝閉房。
梅花忽報消息動，意氣山立非復常。
二兒一孫奉此老，瘦藤夭矯凌風霜。
幽禽白頰忽滿樹，似與我輩爭翱翔。
溝絕無聲凍地裂，耿耿寒日青無光。
歸來相視不得語，小榼一寫鵝兒黄。
與子坦子聿遊明覺十四韵
作者：陸游
朝代：宋

我自何山来，覔路占樓鐘。
聨翩兩葛巾，跌蕩一短笻。
深谷已曛黑，夕陽猶半峰。
堂中千歲師，磊砢如古松。
殘僧三四輩，斗粟各自舂。
長廊久寂寞，香火亦闕供。
頗聞在世時，一鉢制惡龍。
時時出雷雨，百里常年豐。
宿緣忽云盡，獻供無春農。
饞烏晨攫飯，饑鼠夜穿墉。
而况我輩人，生世本不逢。
胡不安汝分，終年抗塵容。
靜觀興廢事，可洗芥蒂胸。
一笑下山去，村塢烟重重。
與子聿讀經因書小詩示之
作者：陸游
朝代：宋

經中固多趣，我老未能忘。
似獲連城璧，如傾九醞觴。
信能明孔氏，何暇傲羲皇。
努力晨昏事，躬行味始長。
與子虡子坦坐龜堂後東窗偶書
作者：陸游
朝代：宋

時鳥朝暮鳴，芳草日夜生。
春風捨我去，歲律俄崢嶸。
綴簇繭白白，出陂稻青青。
鳴機織苧葛，暑服亦已成。
小兒結山房，窗戶頗疏明。
萬事不挂眼，朱黄浩縱橫。
佳哉東北風，吹下讀書聲。
功名詎敢望，且復慰父兄。
與建子振孫登千峰榭觀烏龍雪
作者：陸游
朝代：宋

二穉慧堪憐，猶賒志學年。
能抛竹騕褭，来看玉蜿蜒。
百念寛身後，餘生慰眼前。
善和書幸在，它日要人傳。
與村鄰聚飲二首·其一
作者：陸游
朝代：宋

冬日鄉閭集，珍烹得徧嘗。
蟹供牢九美，魚煮膾殘香。
雞跖宜菰白，豚肩雜韭黄。
一歡君勿惜，豐歉歲何常。
與村鄰聚飲二首·其二
作者：陸游
朝代：宋

交好貧尤篤，鄉情老更親。
𩺃香紅糝熟，炙美綠椒新。
俗似山川古，人如酒醴醇。
一杯相屬罷，吾亦愛吾鄰。
與鄰翁登山亭
作者：陸游
朝代：宋

數掩槿籬圍夕照，一間茅舍背陰崖。
吾生擾擾實無樂，人事悠悠那可諧。
憂患向来侵綠鬢，登臨此日費青鞋。
京華舊友凋零盡，野老逢迎一散懷。
與野人散策門外
作者：陸游
朝代：宋

春意侵寒律，川雲結夕陰。
閑人了無事，鄰叟偶相尋。
廢沼萍黏塊，孤村雀滿林。
世間真夢耳，何物可關心。
與青城道人飲酒作
作者：陸游
朝代：宋

君不見太傅晚歲具海舟，歸欲極意東山逰。
翰林偶脱夜郎讁，大醉賦詩黄鶴楼。
兩公窮達何足道，同是逸氣横清秋。
我無一事行萬里，青山白雲聊散愁。
有酒不換西涼州，無酒不典鷫鸘裘。
不作王猛傲晲坐捫蝨，不作甯戚悲歌起飯牛。
五雲覆鼎金丹熟，笙鶴飄然戲十洲。
與高安劉丞遊大愚觀壁間兩蘇先生詩
作者：陸游
朝代：宋

野性縱壑魚，官身墮穽虎。
適得建溪春，頗憶松下{父/鬲}。
微霜初變寒，短景已過午。
佳客能聨翩，老宿相勞苦。
懷哉兩蘇公，去日不可數。
泉扃一埋玉，世事幾炊黍。
吾儕生苦晚，佇立久惻楚。
尚想来遊時，黄鍾賡大呂。
與黎道士小飲偶言及曾文清公慨然有感
作者：陸游
朝代：宋

臨川税駕忽數月，嗜睡愛閑常閉門。
君詩始惬病僧意，吾道難爲俗人言。
秋雨凄凄黄葉寺，春風酣酣緑樹村。
曾公九原不可作，一尊破涕誦招魂。
舊在成都初春無事日訪昭覺保福正法諸刹甚可樂也追懷慨然因賦長句
作者：陸游
朝代：宋

憶在西川集寶坊，幅巾蕭散日初長。
伊蒲塞饌分香積，優鉢羅花散道場。
客路逢春增感慨，舊遊回首已微凉。
新晴強作尋幽計，有底文書作許忙。
舊識姜邦傑於亡友韓无咎許近屢寄詩来且以无咎平日倡和見示讀之悵然作此詩附卷末
作者：陸游
朝代：宋

故人玉骨已生苔，邂逅逢君亦樂哉。
湖寺繫舟無夢去，京塵馳騎有詩来。
醉中不敢教兒誦，看處常須浴手開。
久矣世間無健筆，相期力幹萬鈞回。
舍傍晚步二首·其一
作者：陸游
朝代：宋

蒲團初起定，藤杖偶閑行。
鳥語如相命，魚浮忽自驚。
麥苗經雨綠，楓葉得霜頳。
野老淳風在，悠然不送迎。
舍傍晚步二首·其二
作者：陸游
朝代：宋

養疾便居僻，尋幽喜雨晴。
偶因將鹿出，遂作放魚行。
木落塔初見，潦收灘自生。
霜清念遊衍，漸擬問山程。
舍北
作者：陸游
朝代：宋

支徑秋原上，衡門夕照中。
野烟山半失，溪漲浦橫通。
鬢禿難藏老，衣穿可諱窮。
浩歌終自得，心事寄冥鴻。
舍北摇落景物殊佳偶作五首·其一
作者：陸游
朝代：宋

今年冬候晚，仲月始微霜。
野日明楓葉，江風斷雁行。
窮塗多藉躪，老境易悲傷。
自笑詩情懶，蕭然舊錦囊。
舍北摇落景物殊佳偶作五首·其三
作者：陸游
朝代：宋

小聚鷗沙北，橫林蟹舍東。
船頭眠醉叟，牛背立村童。
日落雲全碧，霜餘葉半紅。
窮鱗與倦翼，終勝在池籠。
舍北摇落景物殊佳偶作五首·其二
作者：陸游
朝代：宋

路擁新霜葉，溪餘舊漲沙。
栖烏初滿樹，歸鴨各知家。
世事元堪笑，吾生固有涯。
南村聞酒熟，試遣小僮賒。
舍北摇落景物殊佳偶作五首·其五
作者：陸游
朝代：宋

草徑人稀到，柴扉手自開。
林疏鴉小泊，溪淺鷺頻來。
簷角除瓜蔓，牆隅斸芋魁。
東鄰膰肉至，一笑舉新醅。
舍北摇落景物殊佳偶作五首·其四
作者：陸游
朝代：宋

屋角成金字，溪流作穀紋。
斜通小橋路，半掩夕陽門。
孤艇衝烟過，疏鐘隔塢聞。
杜門非獨病，實自厭紛紛。
舍北晚步
作者：陸游
朝代：宋

漠漠炊烟村遠近，鼕鼕儺鼓埭西東。
三叉古路殘蕪裏，一曲清江淡靄中。
外物已忘如棄屣，老身無伴等羈鴻。
天寒寂寞籬門晚，又見浮生一歲窮。
舍北晚眺
作者：陸游
朝代：宋

平野沉寒日，遠村生暮烟。
離離立紅樹，點點散烏犍。
暫出不逾歲，告歸仍一廛。
江湖初見雁，著眼送雲邊。
舍北晚眺二首·其一
作者：陸游
朝代：宋

紅樹青林带暮烟，並橋常有賣魚船。
樊川詩句營丘畫，盡在先生拄杖邊。
舍北晚眺二首·其二
作者：陸游
朝代：宋

日日津頭繫小舟，老人自懶出門遊。
一枝筇杖疏籬外，占斷千巖萬壑秋。
舍北望水鄉風物戲作絕句
作者：陸游
朝代：宋

西風沙際矯輕鷗，落日橋邉繫釣舟。
乞與畫工團扇本，青林紅樹一川秋。
舍北望牛頭山山有延勝寺先太傅書堂在焉六年前嘗泛小江往遊寺焚於睦冦書堂無復存矣
作者：陸游
朝代：宋

太傅讀書處，秋風曾問途。
江如青弋險，山似白鹽孤。
路盡還登嶺，林開忽見湖。
草堂無復識，流涕想規模。
舍北溪上垂釣
作者：陸游
朝代：宋

大耋還家萬事非，垂竿好在綠苔磯。
風和山雉挾雌過，村晚吳牛將犢歸。
春漲新添塘灧灧，夕雲仍带雨霏霏。
此生自笑狂顛足，依舊人間一布衣。
舍北獨步
作者：陸游
朝代：宋

霜露霑衣迫歲徂，天公欲爲老人娛。
斷雲新月供詩句，蒼檜丹楓列畫圖。
風葉蕭蕭歸獨鶴，烟波渺渺漾雙鳧。
孤村薄暮誰從我，惟是詩囊與酒壺。
舍北行飯
作者：陸游
朝代：宋

蔓絡疏籬草滿塘，飽嬉聊復步斜陽。
一霜驟變千林色，兩犢新犁百畝荒。
野寺僧殘尚鐘鼓，官堤舟過見帆檣。
歸來笑補空囊課，寒日誰知亦自長。
舍北行飯
作者：陸游
朝代：宋

飯飽逍遥信所之，芡塘蔬圃遍遊嬉。
梧楸凋落風高後，瓜瓠輪囷雨足時。
犬喜人歸迎野路，鵲營巢穩占低枝。
晚來懶復呼童子，自掩柴門上扊扅。
舍北行飯書觸目二首·其一
作者：陸游
朝代：宋

晚餐初潑一甌茶，曳杖閑行興未涯。
烟樹參差墨濃淡，風鴉零亂字橫斜。
夕陽偏傍平橋路，寒蝶猶依晚菊花。
堪笑衰翁耐荒寂，短衣霑露未還家。
舍北行飯書觸目二首·其二
作者：陸游
朝代：宋

落雁昏鴉集遠洲，青林紅樹擁平疇。
意行舍北三叉路，閑看橋西一片秋。
小婦破烟撐去艇，丫童橫笛喚歸牛。
形容野景無餘思，自怪癡頑不解愁。
舍北野望四首·其一
作者：陸游
朝代：宋

短景妨遊興，長歌慰作勞。
葉凋西埭近，水落北橋高。
病每隨時劇，衰難與世鏖。
旗亭新釀美，萬事一秋毫。
舍北野望四首·其三
作者：陸游
朝代：宋

溪彴通西崦，山蹊繚北村。
殘霞明水面，落葉擁籬根。
野父編龍具，樵兒習兔園。
吾今井蛙耳，敢復慕鵬鯤。
舍北野望四首·其二
作者：陸游
朝代：宋

斷壟圍蔬圃，枯桑繫釣查。
經行橋獨木，佇立路三叉。
野卉棲孤蝶，平川起亂鴉。
搘筇無定處，興盡即還家。
舍北野望四首·其四
作者：陸游
朝代：宋

早歲遭逢異，中年促召頻。
馳驅猶許國，卧起已須人。
藥石三秋病，風波萬里身。
籬門殘照裏，慘淡易傷神。
舍北閑望作六字絕句
作者：陸游
朝代：宋

潘岳一篇秋興，李成八幅寒林。
舍北偶然倚杖，盡見古人用心。
舍南野步
作者：陸游
朝代：宋

枯蔓絡荆籬，幽花映荻扉。
馴麞驚不起，歸鶴倦猶飛。
野色連收網，邊愁入搗衣。
壯圖空自笑，事事與心違。
舍南雜興三首·其一
作者：陸游
朝代：宋

淅淅暮風生，暉暉殘月明。
開門喜閑望，扶杖得徐行。
霜薄樹多綠，泉流溝有聲。
兒童殊可念，畫地作棋枰。
舍南雜興三首·其三
作者：陸游
朝代：宋

麻菽連枝熟，柴荆盡日關。
臨池驚鷺起，倚柱待雲還。
倦憩石腰鼓，行携銅博山。
老人無定意，所到即開顔。
舍南雜興三首·其二
作者：陸游
朝代：宋

莎徑依山曲，柴扉並水開。
不因行藥出，即爲覓詩來。
戒婢挑蔬甲，催兒斸芋魁。
隨宜也能飽，漂母未須哀。
舍外彌望皆青秧白水喜而有賦
作者：陸游
朝代：宋

此地天教著放翁，舍傍烟樹晚空濛。
一無可恨得歸老，寸有所長能忍窮。
東作已趨堯舊俗，南薰方詠舜遺風。
謝安勳業能多少，枉是匆匆起剡中。
舍東四詠·小徑
作者：陸游
朝代：宋

環繞無十步，捷行財半之。
安西九千里，自有著鞭時。
舍東四詠·松棚
作者：陸游
朝代：宋

松棚尋丈地，客至共開顔。
堪笑杜陵老，坐思千萬間。
舍東四詠·疏籬
作者：陸游
朝代：宋

數掩圍柴荆，王維畫不成。
尤憐月中影，特地起詩情。
舍東四詠·盆池
作者：陸游
朝代：宋

寒溜初通後，新荷未長時。
誰持大圜鏡，爲我照鬚眉。
舍東追凉
作者：陸游
朝代：宋

驕陽收火傘，清露貯冰壺。
海湧四更月，風生千頃蒲。
歌狂忘老境，意豁失窮途。
所恨朋儕盡，無人爲攬鬚。
舍西夕望
作者：陸游
朝代：宋

茆舍菱陂北，柴門藥圃西。
奇雲去人近，澹月傍簷低。
野迥羊牛下，林昏鳥雀栖。
郊墟少還往，父子自扶攜。
舍西晚眺示子聿
作者：陸游
朝代：宋

秋濤常記犯靈胥，季子雙髦尚髧如。
薄飯不爲明日計，短檠相對十年餘。
嗟予久合墮鬼錄，憐汝猶能讀父書。
西望牛頭渺天際，永懷吾祖起家初。
舒悲
作者：陸游
朝代：宋

嗜酒苦猖狂，畏人還齷齪。
老病始悔嘆，天下無此錯。
管葛逝已久，千古困俗學。
捫蝨論大計，使我思景略。
中原失枝梧，烟塵暗河洛。
天道遠莫測，士氣伏不作。
煌煌東觀書，無乃太寂寞。
丈夫不徒死，可作一丘壑。
歲晚計愈疏，撫事涙零落。
舜廟懷古
作者：陸游
朝代：宋

雲斷蒼梧竟不歸，江邊古廟鎖朱扉。
山川不爲興亡改，風月應憐感慨非。
孤枕有時鶯喚夢，斜風無賴客添衣。
千年回首消磨盡，輸與漁舟送落暉。
舟中
作者：陸游
朝代：宋

捩柁柯橋北，維舟草市西。
月添霜氣峭，天带斗杓低。
浦凍無魚躍，林深有鶴棲。
不嫌村酒惡，也復醉如泥。
舟中
作者：陸游
朝代：宋

江天雲斷漏斜暉，靡迤群山翠作圍。
帆影似經吳赤壁，櫓聲如下蜀青衣。
卧聞裂水長魚出，起看凌風健鶻飛。
禹會橋邊最清絕，憶曾深夜叩漁扉。
舟中
作者：陸游
朝代：宋

青楓湖上村，綠蓑舟中客。
雲興山疊見，海近地勢坼。
悠然滄洲趣，宛與塵世隔。
雖云食不足，粗免婚嫁責。
渥丹未辭鏡，衰白幸滿幘。
明當鼓枻行，放浪窮七澤。
舟中三首·其一
作者：陸游
朝代：宋

柂邊潮水落還生，篷底寒燈滅復明。
約束長年牢繫纜，報人風雨有鼉鳴。
舟中三首·其三
作者：陸游
朝代：宋

龕山古戍更漏聲，白塔小市燈火明。
六十年間幾來往，依然惻愴路傍情。
舟中三首·其二
作者：陸游
朝代：宋

蕭蕭風雨小江秋，不是愁人亦合愁。
忽聽疏鐘知寺近，笑尋沙路上牛頭。
舟中作
作者：陸游
朝代：宋

一葉輕舟一破裘，飄然江海送悠悠。
閑知睡味甜如蜜，老覺羈懷淡似秋。
失侶雲間孤雁下，耐寒波面兩鳧浮。
年逾八十真當去，似爲雲山尚小留。
舟中作
作者：陸游
朝代：宋

三百里湖新月時，放翁艇子出尋詩。
城頭蜃閣烟將合，波面虹橋柳未衰。
漁唱蒼茫連禹穴，寒潮蕭瑟過娥祠。
祖龍虛負求僊意，身到蓬萊却不知。
舟中作
作者：陸游
朝代：宋

不遷比景戍交河，三徑歸來得已多。
應俗愈踈身老大，讀書漸廢意蹉跎。
閑從孫叟蘇門嘯，醉和荆卿易水歌。
歌罷却揮孤櫂去，石闌干下買漁蓑。
舟中作
作者：陸游
朝代：宋

平生剩有烟波興，釣瀨時時小艇橫。
欲暮山光先慘淡，未秋河漢已分明。
捕魚時見連江網，迎荻遥聞過埭聲。
想得今宵清絕夢，又携猿鶴上青城。
舟中作
作者：陸游
朝代：宋

斷岸飲觳觫，清波跳噞喁。
紅橋未斜日，白塔已昏鐘。
詩律與年邁，客愁如酒濃。
宋公題壁處，横靄抱孤峰。
舟中作
作者：陸游
朝代：宋

會稽城上角嗚嗚，日落烟村暝欲無。
千載虛名笑張翰，一官元不直蓴鱸。
舟中作
作者：陸游
朝代：宋

東浦菰蒲合，南莊桑柘繁。
潮生無斷港，寺廢有頹垣。
糴米尋山步，移舟泊水村。
野人多舊識，相對兩無言。
舟中作
作者：陸游
朝代：宋

林麓重重霧雨昏，扁舟晚過郡南門。
鑄金越相遺祠古，執玉塗山王氣存。
官道蒼茫多水驛，客遊飄泊厭風餐。
剡中此去無多地，會約支公聽斷猿。
舟中作
作者：陸游
朝代：宋

沙路時晴雨，漁舟日往來。
村村皆畫本，處處有詩材。
炊黍孤烟晚，呼牛一笛哀。
終身看不厭，岸幘興悠哉。
舟中作
作者：陸游
朝代：宋

湖海飄然避世紛，汀洲沙鷺舊知聞。
漁舟卧看山方好，野店沽嘗酒易醺。
病骨未成松下土，老身常伴渡頭雲。
美芹欲獻雖堪笑，此意區區亦愛君。
舟中作
作者：陸游
朝代：宋

短篷摇檝暮山昏，老怯年華易斷魂。
夾港蒲聲知小雨，隔林績火認孤村。
奉祠累歲慚家食，謝事終身負國恩。
惟有愚忠窮未替，尚餘一念在元元。
舟中作
作者：陸游
朝代：宋

誤長僊蓬不滿年，恩容歸老白雲邊。
草枯病馬停朝秣，水冷鰥魚廢夜眠。
混俗豈須名赫赫，耐嘲唯可腹便便。
柯橋梅市花俱好，且典春衣醉放顛。
舟中作
作者：陸游
朝代：宋

野老元無事，乘閑偶一來。
微風市樓笛，落日寺街槐。
梨大圍三寸，鱸肥疊四腮。
鄰船不識面，呼與共銜杯。
舟中作二首·其一
作者：陸游
朝代：宋

娥江西路石帆東，身寄鷗波浩蕩中。
疊疊沙痕留浦岸，疏疏日影透漁篷。
詩人無復同盟在，酒債何時一洗空。
已迫耄年宜易感，人生五十即稱翁。
舟中作二首·其一
作者：陸游
朝代：宋

籧篨作帆三版船，漁燈夜泊閶門邊。
烟波四萬八千頃，造物推排作水仙。
舟中作二首·其二
作者：陸游
朝代：宋

山蔬藥苗滿箸香，超然下視太官羊。
更憑語與劉文叔，豆鬻從來味最長。
舟中作二首·其二
作者：陸游
朝代：宋

晤語無人與遣愁，出門聊復弄輕舟。
山穿烟雨參差出，水赴陂塘散漫流。
隔葉雄雌鳴谷鳥，傍林子母過吳牛。
數家清絕如圖畫，炊黍何妨得小留。
舟中偶書
作者：陸游
朝代：宋

老子西遊萬里回，江行長夏亦佳哉。
晝眠初起報茶熟，宿酒半醒聞雨來。
漢口船開催疉鼓，淮南帆落亞高桅。
四方本是丈夫事，白首自憐心未灰。
舟中口占
作者：陸游
朝代：宋

養生妙理本平平，未可常談笑老生。
業力頓消知學進，人情愈薄喜身輕。
鶴雛日長丹砂頂，巖溜時聞玉佩聲。
最是扁舟暮歸處，一川風月遠相迎。
舟中夕望
作者：陸游
朝代：宋

船掠湖堤不入城，葛巾羽扇試春行。
女牆迤邐横輕靄，佛閣崢嶸倚晚晴。
樹冒藤花堆故繡，風吹鶯語送新聲。
細思造物何由報，遣作閑人過此生。
舟中夜坐
作者：陸游
朝代：宋

風露浩無際，星河淡欲傾。
遙知竝船客，聞我詠詩聲。
水鳥横江去，漁舟背月行。
神清不成寐，隱几待窗明。
舟中夜賦
作者：陸游
朝代：宋

千里風塵季子裘，五湖烟浪志和舟。
燈殘復吐惱孤夢，雨落還收生旅愁。
城上霜笳入霄漢，烟中漁火耿汀洲。
牧之未極詩人趣，但謂能輕萬戶侯。
舟中夜賦
作者：陸游
朝代：宋

問天乞得不貲身，常作東阡北陌人。
買酒不澆胸礌磈，憂時空覺膽輪囷。
寓居尚復能栽竹，羈宦懸知正憶蓴。
那似石帆山下客，釣船載月泊烟津。
舟中大醉偶賦長句
作者：陸游
朝代：宋

過江何敢號高流，偶與俗人風馬牛。
畫檝新揺嚴瀨月，清尊又醉戴溪秋。
壮心無復在千里，老氣尚能横九州。
古寺試求三丈壁，爲君驅筆戰蛟虬。
舟中對月
作者：陸游
朝代：宋

百壺載酒遊凌雲，醉中揮袖别故人。
依依向我不忍别，誰似峨嵋半輪月。
月窺船窗挂凄冷，欲到渝州酒初醒。
江空裊裊釣絲風，人靜翩翩葛巾影。
哦詩不睡月滿船，清寒入骨我欲仙。
人間更漏不到處，時有沙禽背船去。
舟中感懷三絕句呈太傅相公兼簡岳大用郎中·其一
作者：陸游
朝代：宋

浪中鞺鞳雨聲寒，孤夢初回燭半殘。
甲子一周戎未滅，關山還带泪痕看。
舟中感懷三絕句呈太傅相公兼簡岳大用郎中·其三
作者：陸游
朝代：宋

夢筆亭邊擁鼻吟，壯圖蹭蹬老侵尋。
不眠數盡雞三唱，自笑當年起舞心。
舟中感懷三絕句呈太傅相公兼簡岳大用郎中·其二
作者：陸游
朝代：宋

雨打孤篷酒漸消，昏燈與我共無聊。
功名本是無憑事，不及寒江日兩潮。
舟中戲書
作者：陸游
朝代：宋

平生萬事付之天，百折猶能氣浩然。
試問軟塵金絡馬，何如柔櫓月侵船。
英雄到底是癡絕，富貴但能妨醉眠。
三百里湖隨意住，人間真有地行仙。
舟中晨起
作者：陸游
朝代：宋

天宇清寒病體輕，烟波聊復事宵征。
櫓橫舟尾霜如抹，犬走籬根葉有聲。
蕭尹威名空赫赫，班侯智略本平平。
不如歸結迎神社，長笛圜鼙送此生。
舟中曉賦
作者：陸游
朝代：宋

小艇下滄浪，吳歌特地長。
斜分半艙月，滿載一篷霜。
香甑炊菰白，醇醪點蟹黄。
宦遊元爲口，莫恨老江鄉。
舟中曉賦
作者：陸游
朝代：宋

木落霜清水鳥呼，扁舟夜泊古城隅。
吹殘畫角鐘初動，低盡寒空斗欲無。
浪迹已同鷗境界，遠遊方羨雁程途。
高檣健席從今始，遍歷三湘與五湖。
舟中有賦
作者：陸游
朝代：宋

一枝柔櫓聽咿啞，炊稻來依野老家。
山寺日中齋鼓動，江樓風急酒旗斜。
綠梢嫋嫋搖新竹，翠蔓離離熟早瓜。
閑客去留隨所遇，不知何處送棲鴉。
舟中望禹祠蘭亭諸山
作者：陸游
朝代：宋

櫓枝謳軋出烟津，醉倚船篷岸幅巾。
禹穴探書慚舊學，塗山執玉記前身。
雲低野澤號新雁，露濕芳洲老白蘋。
逸少亡來欲千載，眼中髣髴見清真。
舟中記夢
作者：陸游
朝代：宋

石帆山下一漁翁，風雨蕭蕭卧短篷。
幽夢覺時還自笑，閬州城北看蠶叢。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其一
作者：陸游
朝代：宋

獨鶴還故鄉，巋然但城郭。
出門無與遊，所至苦寂寞。
裹飯事幽討，此計殊不惡。
薄暮宿漁家，蒼烟带墟落。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其一〇
作者：陸游
朝代：宋

溪行已清秋，還舍尚殘暑。
天公爲解圍，簾櫳過疏雨。
青蔬喜小摘，紅粒亦新杵。
一飽坐北軒，蘋花泣烟渚。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其七
作者：陸游
朝代：宋

朝發雲根寺，暮宿烟際橋。
冷螢溼不飛，潜魚驚自跳。
菱船歌裊裊，荻浦風蕭蕭。
平明宿鳥起，我亦理歸橈。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其三
作者：陸游
朝代：宋

老圃髮如霜，見客能廢鋤。
與坐使之年，自云八十餘。
老身六朝民，草舍數世居。
力守遠祖言，一字不學書。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其九
作者：陸游
朝代：宋

禹穴探斷簡，樵風泛清溪。
倒影森松桂，避船散鳧鷖。
塵中有異境，十里青玻璃。
高塔忽招人，湖邊日未低。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其二
作者：陸游
朝代：宋

維舟入谷口，信步造異境。
隔籬雞犬聲，滿地梧楸影。
瓦甑炊香稻，石泉汲新井。
人間苦偪仄，愛此須臾景。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其五
作者：陸游
朝代：宋

秦皇酒甕邊，古有釣魚磯。
我來必竟日，時挈雙鯉歸。
白鷺真可人，常先孤棹飛。
高詠江練句，令人憶玄暉。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其八
作者：陸游
朝代：宋

古祠照滄波，老木閟雲洞。
輕舟不摇檝，正用一風送。
汲井漱甘液，掃榻寓幽夢。
所恨山未深，城笳聽三弄。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其六
作者：陸游
朝代：宋

鏡湖三百里，風止鏡面平。
持以照吾心，俗塵安得生。
散髮鷗鷺間，萬事秋毫輕。
誰能拂東絹，寫我孤舟橫。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首·其四
作者：陸游
朝代：宋

沿溪得茅店，酒旗出柴荆。
杖頭錢已空，一醉何由成。
主人語鄭重，手把甕面清。
勸我姑小留，溪魚亦可烹。
舟中遣懷
作者：陸游
朝代：宋

三黜歸來結草廬，平生狂態掃無餘。
但思下帷授老子，那復騎牛讀漢書。
曆曆舊逰渾似夢，蕭蕭殘髮不勝梳。
閑中事業君知否，不把漁竿即荷鉏。
舟中遣興
作者：陸游
朝代：宋

湖海渺雲濤，浮家得養高。
方床展蘄簟，短褐束郿絛。
酒裏亦何好，人間聊可逃。
酣歌柁樓底，萬事一秋豪。
舟中醉題二首·其一
作者：陸游
朝代：宋

風吹蘆荻聲颼颼，晚潮入港浮孤舟。
老民已掃市朝迹，造物全付江湖秋。
項里廟前是魚市，禹會橋邊多酒樓。
醉來且復過此日，莫爲碪杵悲無裘。
舟中醉題二首·其二
作者：陸游
朝代：宋

鮑郎山前烟雨昏，疏燈小市愁偏門。
上船初發十字港，鼓棹忽過三家村。
孤鸞對鏡空自感，老龜搘床何足論。
但願諸公各戮力，上助明主憂元元。
舟出下牢關
作者：陸游
朝代：宋

大舸凌驚濤，飛度青玉峽。
虚壁雲濛濛，陰洞風颯颯。
拂天松蓋偃，入水山脚插。
炎曦忽摧破，亭午手忘箑。
懸知今夜喜，月白宿沙夾。
曠哉七澤遊，盟鷗不須歃。
舟次浦口
作者：陸游
朝代：宋

吾孽本自作，此生元有涯。
三江去浩蕩，一櫓任嘔啞。
賣藥村村市，炊粳處處家。
相逢喜亡恙，不敢厭喧譁。
舟行戲書
作者：陸游
朝代：宋

世事無窮膏火煎，羈魂病骨久羸然。
覺時不及夢差樂，死去始嗟生可憐。
慷慨知非請纓日，推移忽及挂冠年。
揚帆海浦差强意，卧看秋濤蹴遠天。
舟行至織女潭
作者：陸游
朝代：宋

櫓枝揺碎碧琉璃，織女潭東白塔西。
带犢吴牛依茂樾，添巢海燕啄新泥。
山谿曲折遥通谷，沙水淙潺各赴溪。
猶恨兒曹不同載，一尊他日要重攜。
舟行蘄黄間雨霽得便風有感
作者：陸游
朝代：宋

天青雲白十分晴，帆飽舟輕盡日行。
江底魚龍貪晝睡，淮南草木借秋聲。
好山縹緲何由住，華髮蕭條只自驚。
莫怪時人笑疏懶，宦情元不似詩情。
舟行過梅市
作者：陸游
朝代：宋

新換单衣細葛輕，翛然隨處得閑行。
緑陰浦口維舟處，霽日塲中打麥聲。
醉叟卧途知酒賤，耕農滿野喜時平。
老来無復雕龍思，遇興新詩取次成。
舟行錢清柯橋之間
作者：陸游
朝代：宋

逾年夢想會稽城，喜挂高帆浩蕩行。
未見東西雙白塔，先經南北兩錢清。
兒童鼓笛迎歸艦，父老壺觴敘別情。
想到吾廬猶未夜，竹間正看夕陽明。
舟行魯墟梅市之間偶賦
作者：陸游
朝代：宋

短髮蕭蕭久挂冠，江湖到處著身寬。
蓼花不逐蘋花老，桐葉常先槲葉殘。
未卜柴荆臨峭絕，且謀蓑笠釣荒寒。
閑人尚愧沙鷗在，始信烟波得意難。
舟過南莊呼村老與飲示以詩二首·其一
作者：陸游
朝代：宋

昔我過此時，荷花粲雲錦。
今我復来遊，霜露已凄凛。
鄉鄰福苦薄，積雨敗垂稔。
禾頭耳𧥄𧥄，熟計難高枕。
所懼憂吾君，歲暮詔發廪。
勿言村醪薄，排悶聊共飲。
舟過南莊呼村老與飲示以詩二首·其二
作者：陸游
朝代：宋

玄雲吞落日，大風東北起。
隔林鳴兩鳩，當道行衆螘。
晴来未三日，雨候乃復爾。
我場何時乾，嘉穀在泥滓。
豐凶歲所有，遊惰古所恥。
努力敎子孫，天公終可倚。
舟過季家山小泊
作者：陸游
朝代：宋

困睫濛濛渴煮茶，繫船來叩野人家。
風翻翠浪千畦麥，水漾紅雲一塢花。
健犢破荒耕犖确，幽禽除蠧啄槎牙。
尋春非復衰翁事，且伴兒童一笑譁。
舟過小孤有感
作者：陸游
朝代：宋

小孤山畔峭帆風，又見烟鬟縹緲中。
萬里客經三峽路，千篇詩費十年功。
未嘗滿箸蒲芽白，先看堆盤鱠縷紅。
商略人生爲何事，一蓑從此入空濛。
舟過會稽山下因繫舟遊近村迨暮乃歸
作者：陸游
朝代：宋

六十齒髮衰，歲月如逝波。
秦王酒瓮邊，知復幾經過。
欣然捨畫檝，仄步捫青蘿。
一徑入幽谷，四面聞樵歌。
白雲忽破碎，翠木相蕩摩。
瀲瀲春塘滿，柳陰戲雙鵝。
浮生百憂中，此樂顧豈多。
日暮吾其歸，已恐爛斧柯。
舟過梅塢胡氏居愛其幽邃爲賦一詩
作者：陸游
朝代：宋

稽山翠入家家窗，此家清絕無與雙。
丹葩綠樹錦繡谷，清波白石玻璃江。
一堤茂草有眠犢，數掩短籬無吠尨。
北軒商略可散髮，借與放翁傾酒缸。
舟過樊江憩民家具食
作者：陸游
朝代：宋

旅食何妨美蕨薇，夕陽来叩野人扉。
蕭蕭短鬢秋初冷，寂寂空村歲薦饑。
蓼岸刺船驚雁起，烟陂吹笛喚牛歸。
詩情剩向窮途得，蹭蹬人間未必非。
舟過玉津
作者：陸游
朝代：宋

玻瓈江上送殘春，疊鼓催颿過玉津。
蜀苑鶯花初破夢，巴山風月又關身。
幅巾久已忘朝幘，短劍惟思隱市塵。
莫倚諸公容此老，西曹那許吐車茵。
舟過道士莊
作者：陸游
朝代：宋

江蘺芳杜滿沙汀，道士莊前酒半醒。
上下風烟還竟日，往來魚鳥各忘形。
歸人薄晚常爭渡，病葉先秋亦自零。
興欲盡時猶小住，北村漁火看青熒。
航海
作者：陸游
朝代：宋

我不如列子，神遊御天風。
尚應似安石，悠然雲海中。
臥看十幅蒲，彎彎若張弓。
潮來湧銀山，忽復磨青銅。
饑鶻掠船舷，大魚舞虚空。
流落何足道，豪氣蕩肺胸。
歌罷海動色，詩成天改容。
行矣跨鵬背，弭節蓬萊宫。
航海
作者：陸游
朝代：宋

我老卧丘園，百事習慵惰。
惟有汗漫遊，未語意先可。
或挂風半帆，或貯雲一舸。
趁潮亂鳴櫓，過磧細扶柁。
近輒凌烟海，自笑一何果。
邂逅得奇觀，造物豈付我。
古湫石蜿蜒，孤島松磊砢。
湘竹閟娥祠，淮怪深禹鎖。
鬼神駭犀炬，天地赫龍火。
瑰奇窮萬變，鯤鵬尚么麽。
紛紜旋或忘，追記今亦頗。
作詩配齊諧，發子笑齒瑳。
艾如張
作者：陸游
朝代：宋

錦膺繡羽名山雞，清泉可飲林可栖。
稻粱滿野棄不啄，雖有奇禍無階梯。
東村西村烟雨晚，蕭艾離離林薄淺。
翩然一下駭機發，汝雖知悔安能免。
漢家天子南山下，萬騎合圍窮日夜。
犬牙鷹爪死不辭，觸機折頸吁可悲。
芋庵宗慧禪師真贊
作者：陸游
朝代：宋

煨懶殘芋，打塗毒鼓。
舌本雷霆，毫端風雨。
芒屨
作者：陸游
朝代：宋

芒屨一雙青，笻枝九節輕。
登山猶健在，投檄太遲生。
滿意竹風冷，入懷溪月明。
清秋故不遠，回首憶蓴羮。
芒種後經旬無日不雨偶得長句
作者：陸游
朝代：宋

芒種初過雨及時，紗厨睡起角巾欹。
癡雲不散常遮塔，野水無聲自入池。
緑樹晚涼鳩語閙，畫梁晝寂燕歸遲。
閑身自喜渾無事，衣覆熏籠獨誦詩。
花下小酌二首·其一
作者：陸游
朝代：宋

柳色初深燕子回，猩紅千點海棠開。
鮆魚蒓菜隨宜具，也是花前一醉來。
花下小酌二首·其二
作者：陸游
朝代：宋

雲開太華插遥空，我是山中採藥翁。
何日胡塵掃除盡，敷溪道上醉春風。
花時遍逰諸家園十首·其一
作者：陸游
朝代：宋

看花南陌復東阡，曉露初乾日正妍。
走馬碧鷄坊裏去，市人喚作海棠顛。
花時遍逰諸家園十首·其一〇
作者：陸游
朝代：宋

海棠已過不成春，絲竹凄涼鎖暗塵。
眼看燕脂吹作雪，不須零落始愁人。
花時遍逰諸家園十首·其七
作者：陸游
朝代：宋

重蕚丹砂品最高，可憐寂寞棄蓬蒿。
會當車載金錢去，買取春歸亦足豪。
花時遍逰諸家園十首·其三
作者：陸游
朝代：宋

翩翩馬上帽簷斜，盡日尋春不到家。
偏爱張園好風景，半天高柳臥溪花。
花時遍逰諸家園十首·其九
作者：陸游
朝代：宋

飛花盡逐五更風，不照先生社酒中。
輸與新來雙燕子，啣泥猶得带殘紅。
花時遍逰諸家園十首·其二
作者：陸游
朝代：宋

爲爱名花抵死狂，只愁風日損紅芳。
緑章夜奏通明殿，乞借春陰護海棠。
花時遍逰諸家園十首·其五
作者：陸游
朝代：宋

宣華無樹著啼鶯，惟有摩訶春水生。
故老能言當日事，直將宫錦裹宫城。
花時遍逰諸家園十首·其八
作者：陸游
朝代：宋

絲絲紅蕚弄春柔，不似疏梅只慣愁。
常恐夜寒花索寞，錦茵銀燭按涼州。
花時遍逰諸家園十首·其六
作者：陸游
朝代：宋

枝上猩猩血未晞，尊前紅袖醉成圍。
應須直到三更看，畫燭如椽爲發輝。
花時遍逰諸家園十首·其四
作者：陸游
朝代：宋

花陰掃地置清尊，爛醉歸時夜已分。
欲睡未成欹倦枕，輪囷帳底見紅雲。
芳草曲
作者：陸游
朝代：宋

蜀山深處逢孤驛，缺甃頹垣芳草碧。
家在江南妻子病，離鄉半歲無消息。
長安城門西去路，細靄斜陽芳草暮。
尊前一曲渭城歌，馬蹄萬里交河戍。
人生誤計覓封侯，芳草愁人春復秋。
只願東行至滄海，路窮草斷始無愁。
芳華楼夜宴
作者：陸游
朝代：宋

射虎將軍老不侯，尚能豪縱醉江楼。
笙歌雜沓娱清夜，風露高寒接素秋。
少日壯心輕玉塞，暮年幽夢墮滄洲。
人間清絕沅湘路，常笑靈均作許愁。
芳華楼夜飲二首·其一
作者：陸游
朝代：宋

春風射雉苑城旁，走馬還來入醉鄉。
夜暖酒波揺燭焰，舞回粧粉鑠花光。
浮生一笑常難必，此樂它年未易忘。
莫作五陵豪俠看，奚奴歸路有詩囊。
芳華楼夜飲二首·其二
作者：陸游
朝代：宋

結客追逰亦樂哉，城南城北古池臺。
香生赭汗連錢馬，光溢金舩撥雪醅。
難覓長繩縻日住，且憑羯鼓喚花開。
一春政使渾無事，醉到清明得幾回。
芳華樓賞梅
作者：陸游
朝代：宋

素娥竊藥不奔月，化作江梅寄幽絕。
天工丹粉不敢施，雪洗風吹見真色。
出籬藏塢香細細，臨水隔烟情脉脉。
一春花信二十四，縱有此香無此格。
放翁年來百事墮，唯見梅花愁欲破。
金壺倒置春滿屋，寶髻斜簪光照坐。
百榼淋漓玉斚飛，萬人辟易銀鞍過。
不惟豪横壓清癯，聊爲詩人洗寒餓。
若耶村老人
作者：陸游
朝代：宋

昔聞若耶村，意象乃物外。
皤然阡陌間，來往幾鮐背。
無論百歲翁，甲子數至再。
我來親見之，殊未輟耕耒。
曩事一一言，多聞雜諄誨。
回頭指丁壯，此是曾玄輩。
有翁又過我，家有孫五代。
指呼取斗酒，山果雜細碎。
顧我使云年，慚縮不能對。
恭惟大父行，不覺投杖拜。
養生惟一嗇，此在吾術內。
翁能信踐之，成就乃爾大。
我今纔耄及，耳目已憒憒。
長庚雖餘輝，敢與明月配。
若耶溪上二首·其一
作者：陸游
朝代：宋

微官元不直鱸魚，何況人間足畏途。
今日溪頭慰心處，自尋白石養菖蒲。
若耶溪上二首·其二
作者：陸游
朝代：宋

九月霜風吹客衣，溪頭紅葉傍人飛。
村場酒薄何妨醉，菰正堪烹蟹正肥。
苦寒
作者：陸游
朝代：宋

凍硯時能出苦吟，濁醪亦復慰孤斟。
誰知冰雪凝嚴候，自是乾坤愛育心。
癘鬼盡驅人意樂，遺蝗一洗麥根深。
但嫌景短妨書課，棲鳥紛紛又滿林。
苦寒
作者：陸游
朝代：宋

終日頻添季子裘，經旬不上仲宣樓。
摩挲酒榼雖堪喜，疏索梅花未免愁。
正苦冰生退吟筆，却思雪作潤耕疇。
乘除擾擾殊多事，獨擁青氈覓睡休。
苦熱
作者：陸游
朝代：宋

炎歊行中天，曼膚汗翻水。
纖絺薄如霧，不異鎧被體。
散髮垂兩肩，萬事棄不理。
寸陰若度歲，日暮何可俟。
頗聞交廣間，暑又烈於此。
此如不可耐，彼豈皆暍死。
聊當扶短策，北澗弄清泚。
豈必拜賜冰，恩光動閭里。
苦熱
作者：陸游
朝代：宋

萬瓦鱗鱗若火龍，日車不動汗珠融。
無因羽翮氛埃外，坐覺蒸炊釡甑中。
石磵寒泉空有夢，冰壺團扇欲無功。
餘威向晚猶堪畏，浴罷斜陽滿野紅。
苦筍
作者：陸游
朝代：宋

藜藿盤中忽眼明，駢頭脱襁白玉嬰。
極知耿介種性别，苦節乃與生俱生。
我見魏徴殊媚嫵，約束兒童勿多取。
人才自古要養成，放使干霄戰風雨。
苦貧
作者：陸游
朝代：宋

老作清時版籍民，深耕迨及故山春。
熟思豈是天貧我，妄計還憂鬼笑人。
但使甑中餘麥飯，何妨澗底采荆薪。
此窮正坐清狂爾，莫向瞿曇問宿因。
苦貧戲作
作者：陸游
朝代：宋

五窮作祟不容支，蟬腹龜腸旋過時。
客散難求門外轍，衣穿徒有鬢邊絲。
兒能解事甘藜藿，婢苦無薪睨扊扅。
箕踞浩歌君會否，書癡終覺勝錢癡。
苦雨二首·其一
作者：陸游
朝代：宋

儘道迎梅雨，能無一日晴。
窗昏愁細字，簷滴亂疏更。
未怪蛙爭席，真憂水冒城。
何由收積潦，簫鼓賽西成。
苦雨二首·其二
作者：陸游
朝代：宋

烟水茫無際，空階滴不休。
一窗閑隱几，四月澹如秋。
箔冷蠶遲績，泥深麥未收。
家貧村酒薄，曷解老農憂。
苦雨嘆
作者：陸游
朝代：宋

九淵龍公出忘還，瓦溝垂溜聲淙潺。
茫茫大澤北際海，瀲瀲平湖南浸山。
吾廬四望路俱斷，蛙黽争雄亂昏旦。
漏床腐席夜失眠，濕竈生薪朝不爨。
今年十分喜有秋，豈知青秧出禾頭。
老夫一飽復繆悠，聴兒讀書寛百憂。
范參政挽詞二首·其一
作者：陸游
朝代：宋

屢出專戎閫，遄歸上政途。
勳勞光竹帛，風采震羌胡。
籤帙新藏富，園林勝事殊。
知公僊去日，遺恨一毫無。
范參政挽詞二首·其二
作者：陸游
朝代：宋

孤拙知心少，平生僅數公。
凋零遂無幾，遲暮與誰同。
瓊樹世塵外，神山雲海中。
夢魂寧復接，慟哭向西風。
茅亭
作者：陸游
朝代：宋

終日坐茅亭，蕭然倚素屏。
兒圓點茶夢，客授養魚經。
馬以鳴當斥，龜緣久不靈。
詩成作吳詠，及此醉初醒。
茅舍
作者：陸游
朝代：宋

茅舍晨鷄復暝鴉，暮年別自是生涯。
貪眠久已遺人事，對酒猶能惜物華。
出有兒孫持几杖，歸從鄰曲話桑麻。
日長亦莫憎春困，小竈何妨自煮茶。
茅齋
作者：陸游
朝代：宋

茆齋雖絕小，老子策新勛。
磑落霏霏雪，爐生裊裊雲。
心將鷗共遠，巢與鶴中分。
幾許人間事，吾廬寂不聞。
茆亭
作者：陸游
朝代：宋

讀罷楞伽四卷經，其餘終日坐茆亭。
靜聽溪碓舂雲母，細斸松根采茯苓。
大道粗嘗聞海若，高情未至愧山靈。
寒泉新渫甘于乳，晨起何妨挈半瓶。
荀秀才送蠟梅十枝奇甚爲賦此詩
作者：陸游
朝代：宋

與梅同譜又同時，我爲評香似更奇。
痛飲便判千日醉，清狂頓減十年衰。
色疑初割蜂脾蜜，影欲平欺鶴膝枝。
插向寶壺猶未稱，合將金屋貯幽姿。
荆州歌
作者：陸游
朝代：宋

楚江鱗鱗綠如釀，衘尾江邊繫朱舫。
東征打鼓挂高帆，西上湯猪聨百丈。
伏波古廟占好風，武昌白帝在眼中。
倚樓女兒笑迎客，清歌未盡千觴空。
沙頭巷陌三千家，烟雨冥冥開橘花。
峽人住多楚人少，土鐺爭響茱茰茶。
荆谿館夜坐
作者：陸游
朝代：宋

河漢無聲天正青，三三五五滿天星。
草根冷露黏濕螢，幽人岸巾坐津亭。
憶下瞿唐浮洞庭，陽臺繫船夢娉婷。
朱門重重夜不扃，四山猿鳥啼青冥。
人生無蒂風中萍，幸我夢斷狂已醒。
繡韉金絡帯萬釘，何如故山鋤茯苓。
荆門冬夜
作者：陸游
朝代：宋

常饑龜老欲無腸，臥聽寒更自短長。
香椀得閑聊作伴，酒杯因病頗相忘。
有情窗罅恰通月，耐冷櫓枝多得霜。
歴盡風波知險阻，平生錯羨捕魚郎。
草亭獨坐
作者：陸游
朝代：宋

掃地垂簾坐草亭，東風吹頰醉初醒。
睡蛇死後魔無力，疾豎降來藥有靈。
在手殘梅香淡泊，傍簷幽鳥語丁寧。
老人不是神通妙，世事元來要飽經。
草堂
作者：陸游
朝代：宋

南出湖壖有廢堤，草堂只在鸛巢西。
清風滿榻眠初起，落葉平溝路欲迷。
新酒已知迎社熟，秋鶯猶作傍簷啼。
鄰翁相遇饒言笑，共喜年豐米價低。
草堂
作者：陸游
朝代：宋

幸有湖邊舊草堂，敢煩地主筑林塘。
漉殘醅甕葛巾溼，插遍野梅紗帽香。
風緊春寒那可敵，身閑晝漏不勝長。
浩歌陌上君無怪，世譜推原自楚狂。
草堂拜少陵遺像
作者：陸游
朝代：宋

清江抱孤村，杜子昔所館。
虛堂塵不掃，小徑門可欵。
公詩豈紙上，遺句處處滿。
人皆欲拾取，志大才苦短。
計公客此時，一飽得亦罕。
阨窮端有自，寜獨坐房琯。
至今壁間像，朱綬意蕭散。
長安貂蟬多，死去誰復算。
草書歌
作者：陸游
朝代：宋

傾家釀酒三千石，閑愁萬斛酒不敵。
今朝醉眼爛巖電，提筆四顧天地窄。
忽然揮掃不自知，風雲入懷天借力。
神龍戰野昏霧腥，奇鬼摧山太陰黑。
此時驅盡胸中愁，槌床大叫狂墮幘。
吴牋蜀素不快人，付與高堂三丈壁。
草書歌
作者：陸游
朝代：宋

吾廬宛在水中沚，車馬喧囂那到耳。
一堂翛然卧虛曠，蟬聲未斷蟲聲起。
有時寓意筆硯間，跌宕奔騰作詼詭。
徂徠松盡玉池墨，雲夢澤乾蟾滴水。
心空萬象提寸毫，睥睨醉僧窺長史。
聯翩昏鴉斜著壁，鬰屈瘦蛟蟠入紙。
神馳意造起雷雨，坐覺乾坤真一洗。
小兒勸我當自珍，勿爲門生書棐几。
荔子絕句二首·其一
作者：陸游
朝代：宋

驛騎星馳亦快哉，筠籠露濕手親開。
不應相與無平素，曾忝戎州刺史来。
荔子絕句二首·其二
作者：陸游
朝代：宋

放翁遊蜀十年回，病眼茫茫每懶開。
怪底酒邊光景别，方紅江緑一時来。
荔枝樓小酌二首·其一
作者：陸游
朝代：宋

碧瓦朱欄已半摧，強呼歌舞試樽罍。
邦人莫訝心情懶，新出鶯花海裏來。
荔枝樓小酌二首·其二
作者：陸游
朝代：宋

病與愁兼怯酒船，巴歌聞罷更悽然。
此身未死長爲客，回首夔州又二年。
荷花二首·其一
作者：陸游
朝代：宋

風露青冥水面涼，旋移野艇受清香。
猶嫌翠蓋紅粧句，何况人言似六郎。
荷花二首·其二
作者：陸游
朝代：宋

南浦清秋露冷時，凋紅片片己堪悲。
若教具眼高人看，風折霜枯似更奇。
荷鋤
作者：陸游
朝代：宋

五畝畦蔬地，秋來日荷鋤。
何曾笑爾輩，但覺愛吾廬。
膽怯沽官釀，瞳昏讀監書。
區區尚多事，未解雜樵漁。
莆陽昭武延平送兵漸集戲書
作者：陸游
朝代：宋

鼓聲晨紞紞，角聲莫嗚嗚。
作官了何事，空嘆歲月徂。
送兵稍稍集，秣馬脂吾車。
風霜迫揺落，殘暑亦已無。
野渡明丹楓，破驛吹黄榆。
聊收作詩料，未用厭征途。
莆陽餉荔子
作者：陸游
朝代：宋

江驛山程日夜馳，筠籠初折露猶滋。
星毬皺玉雖奇品，終憶戎州緑荔枝。
莊器之作招隱閣項平父諸人賦詩予亦繼作
作者：陸游
朝代：宋

諸公共賦反招隱，細字斜行肻見傳。
語到淮南小山作，人如江左永和年。
一窗蘿月禁春瘦，萬壑松風撼晝眠。
我亦尚嫌林谷淺，因君更擬斸雲烟。
莫仲謙挽詞
作者：陸游
朝代：宋

懷器潛山澤，逢時起薜蘿。
星辰占寶劍，雷雨化龍梭。
禹穴書雖富，浯溪石未磨。
門閭更須築，有子繼三科。
莫笑
作者：陸游
朝代：宋

莫笑窮閻叟，人生亦已稀。
眾中容後死，險處得先歸。
初服還韋布，晨餐美蕨薇。
床頭周易在，捨此復疇依。
莫辭酒
作者：陸游
朝代：宋

勸君莫辭酒，酒能解君愁。
勸君勤采藥，藥可使疾瘳。
此外莫廢書，書亦豈君悞。
古來敗人事，正以不學故。
愁去疾亦平，便腹如瓠壺。
努力貯萬卷，無此令君愚。
菖蒲
作者：陸游
朝代：宋

雁山菖蒲崑山石，陳叟持來慰幽寂。
寸根蹙密九節瘦，一拳突兀千金直。
清泉碧缶相發揮，高僧野人動顔色。
盆山蒼然日在眼，此物一來俱掃迹。
根蟠葉茂看愈好，向來恨不相從早。
所嗟我亦飽風霜，養氣無功日衰槁。
菖蒲二首·其一
作者：陸游
朝代：宋

古磵生菖蒲，根瘦節蹙密。
仙人教我服，刀匕蠲百疾。
陽狂華陰市，顔朱髮如漆。
歲久功當成，壽與天地畢。
菖蒲二首·其二
作者：陸游
朝代：宋

菖蒲古上藥，結根已千年。
聞之安期生，采服可以仙。
斯人非世人，兩耳長垂肩。
松下語未終，竦身上青天。
菜羹
作者：陸游
朝代：宋

青菘綠韭古嘉蔬，蓴絲菰白名三吳。
臺心短黄奉天厨，熊蹯駝峰美不如。
老農手自闢幽圃，土如膏肪水如乳。
供家賴此不外取，襏襫寧辭走烟雨。
雞豚下箸不可常，况復妄想太官羊。
地爐篝火煮菜香，舌端未享鼻先嘗。
菩薩蠻
作者：陸游
朝代：宋

小院蠶眠春欲老。新巢燕乳花如掃。幽夢錦城西。海棠如舊時。當年真草草。一棹還吳早。題罷惜春詩。鏡中添鬢絲。
菩薩蠻
作者：陸游
朝代：宋

江天淡碧雲如掃。蘋花零落蓴絲老。細細晚波平。月從波面生。漁家真個好。悔不歸來早。經歲洛陽城。鬢絲添幾莖。
華亭院僧房二首·其一
作者：陸游
朝代：宋

半闔朱門見緑苔，幽花仍傍小山開。
劍南七月暑未退，明日更擕棋簟來。
華亭院僧房二首·其二
作者：陸游
朝代：宋

悠悠馬上困思茶，休歇僧房到日斜。
殿背無人緑錢滿，小盆零落珊瑚花。
華髮
作者：陸游
朝代：宋

華髮蕭蕭老蜀關，倦飛可笑不知還。
人生只似駒過隙，世事莫驚雷破山。
光景半銷樽酒裏，英豪或隱博徒間。
車帷閉置真何樂，書劍飄然未厭閑。
菱歌
作者：陸游
朝代：宋

海內知心人漸少，眼前敗意事常多。
問君底事渾忘却，月下菱舟一曲歌。
萬州放船過下巖小留
作者：陸游
朝代：宋

畫船四月滿旗風，飲散匆匆鷁首東。
醉裏偏憐江水緑，意中已想荔枝紅。
斷碑零落莓苔遍，幽澗淙潺略彴通。
一疋寧無好東絹，憑誰畫此碧玲瓏。
萬庵禪師真贊
作者：陸游
朝代：宋

灑灑落落五十年，一句不說祖師禪。
妙喜堂中正法眼，等閑滅在瞎馿邊。
萬里橋江上習射
作者：陸游
朝代：宋

坡隴如濤東北傾，胡床看射及春晴。
風和漸減雕弓力，野逈遙聞羽箭聲。
天上攙搶端可落，草間狐兔不須驚。
丈夫未死誰能料，一笴他年下百城。
落梅二首·其一
作者：陸游
朝代：宋

雪虐風饕愈凜然，花中氣節最高堅。
過時自合飄零去，恥向東君更乞憐。
落梅二首·其二
作者：陸游
朝代：宋

醉折殘梅一兩枝，不妨桃李自逢時。
向來冰雪嚴凝地，力斡春回竟是誰。
落花
作者：陸游
朝代：宋

山杏溪桃次第開，狂風正用此時來。
未妨老子憑欄興，滿地殘紅點綠苔。
落花
作者：陸游
朝代：宋

朱朱白白不禁吹，老未忘情作許悲。
瑞錦已殘猶有夢，明霞初散可無詩。
人應偷樣傳圖本，天亦收香付蜜脾。
榮悴相尋君看取，曉來青子已團枝。
落花
作者：陸游
朝代：宋

桃李擅春事，酴醿爲之殿。
豈不欲周旋，過日如掣電。
大風連三日，吹盡無餘片。
留之豈有策，佇立情眷眷。
空令腸九回，竟欠語一轉。
流年付芳草，樽酒孤勝踐。
鶯聲入碧雲，簾影滿深院。
消摇綠陰間，風流屬團扇。
落葉
作者：陸游
朝代：宋

萬瓦清霜伴月明，卧聽殘漏若爲情。
無端木葉蕭蕭下，更與愁人作雨聲。
落魄
作者：陸游
朝代：宋

落魄東吳莫笑儂，今年要不負春風。
閑愁擲向乾坤外，永日移来歌吹中。
酒浪欲爭湖水綠，花光却妒舞衫紅。
公卿憂責如山重，肻信人間有放翁。
落魄
作者：陸游
朝代：宋

落魄江湖七十翁，欲持一笑與誰同。
蕭蕭雪鬢難藏老，寂寂蓬門可諱窮。
好句尚來欹枕處，壯心時在倚樓中。
無涯毁譽何勞詰，骨朽人間論自公。
葉相最高亭
作者：陸游
朝代：宋

高亭新築冠鼇峰，眼力超然信不同。
膚寸油雲澤天下，大千沙界納胸中。
春遊到處群花擁，夜宴歡時百榼空。
劉白老来忘世味，只思詩酒伴裴公。
著書
作者：陸游
朝代：宋

平生著書汗馬牛，一事不施今白頭。
河洛未清非我責，山林高卧復何求。
愚公可笑金堆屋，老子唯須糟築邱。
華表無人識歸鶴，烟波底處有馴鷗。
董逃行
作者：陸游
朝代：宋

漢末盜賊如牛毛，千戈萬槊更相鏖。
兩都宫殿摩雲高，坐見霜露生蓬蒿。
渠魁赫赫起臨洮，僵屍自照臍中膏。
危難繼作如崩濤，王朝荒穢誰復薅。
逾城散走墜空壕，扶老將幼山中號。
昔者群枉根株牢，衆憤不能損秋毫。
誰知此亂亦不遭，名雖放斥實遁逃。
平民踣死聲嗸嗸，今兹受禍乃我曹。
葺圃
作者：陸游
朝代：宋

種樹書頻讀，齊民術屢窺。
曾求竹醉日，更問柳眠時。
盧橘初非橘，蒲葵不是葵。
因而辨名物，甘作老樊遲。
葺小圃及東齋
作者：陸游
朝代：宋

山翁作園沼，安樂及禽魚。
凡草猶當養，芳蘭可得鋤。
初非治一室，亦豈愛吾廬。
暮境雖云迫，心期故有餘。
葺舍
作者：陸游
朝代：宋

蟻知將雨先移穴，燕護新雛迭守巢。
補漏支傾吾可笑，呼奴乘屋更添茅。
蒙恩奉祠桐柏
作者：陸游
朝代：宋

少年曾綴紫宸班，晚落危途九折艱。
罪大初聞收郡印，恩寛俄許領家山。
羈鴻但自思烟渚，病驥寕容著帝關。
回首觚稜渺何處，從今常寄夢魂間。
蒙恩封渭南縣伯因刻渭南伯印
作者：陸游
朝代：宋

旋著朝衫拜九天，榮光夜半屬星躔。
渭南且作詩人伴，敢望移封向酒泉。
蒸暑思梁州述懷
作者：陸游
朝代：宋

宣和之末予始生，遭亂不及遊司并。
從軍梁州亦少慰，土脉深厚泉流清。
季秋嶺谷浩積雪，二月草木初抽萌。
夏中高涼最可喜，不省舉手驅蟁蝱。
藏冰一出賣滿市，玉璞堆積寒崢嶸。
柳陰夜臥千駟馬，沙上露宿連營兵。
胡笳吹墮漾水月，烽燧傳到山南城。
最思出甲戍秦隴，戈戟徹夜相摩聲。
兩年劍南走塵土，肺熱煩促無時平。
荒池昏夜蛙閤閤，食案白日蠅營營。
何時王師自天下，雷雨澒洞收攙搶。
老生衰病畏暑濕，思卜鄠杜開柴荆。
蒸溽作雨排悶
作者：陸游
朝代：宋

柱礎生微潤，簾櫳轉薄陰。
蟻遷都邑改，鳩逐怨恩深。
菡萏新離水，芭蕉半展心。
掩屏惟熟睡，誰與續愁吟。
蒼檜
作者：陸游
朝代：宋

北風捲野天晝晦，雨如弩鏃穿屋背。
老夫下床行躡屐，稚子抱書坐持蓋。
豈無長楸與巨竹，幹折枝摧共顛沛。
孰能不動安如山，屹立庭前獨蒼檜。
蓬户
作者：陸游
朝代：宋

蓬户真堪設爵羅，歲時野老自相過。
人情靜處看方見，詩句窮来得最多。
枕上長歌時激烈，樽前一笑且婆娑。
白頭萬事都經遍，莫爲悲傷損太和。
蓬莱閣聞大風
作者：陸游
朝代：宋

天風揺蕩萬松聲，卷海頹山得我驚。
觸灧澦堆秋起柂，鏖皋蘭下夜還營。
荷戈老氣縱横在，看劍新詩欬唾成。
興盡却尋湖上路，醉看月墮斗枃傾。
蓬萊行
作者：陸游
朝代：宋

山峭插雲海，樓高入烟霄。
不知何宮殿，東望鬰岧嶢。
是時青童君，初散通明朝。
風濤中破裂，涌出黄金橋。
授我玉芝房，服之塵念消。
凡骨一朝換，八極坐可超。
蓬萊館午憩
作者：陸游
朝代：宋

驛門繫馬聽蟬吟，翻動平生萬里心。
橋畔笛聲催日落，城邊草色带烟深。
關河歴歴功名晚，歲月悠悠老病侵。
憶戌梁州如昨日，憑闌西望一霑襟。
蓬門
作者：陸游
朝代：宋

莫笑蓬門雀可羅，老農正要養天和。
穿林裊裊孫登嘯，叩角嗚嗚甯戚歌。
睡美到明三展轉，飯甘捧腹一摩挲。
床頭更聴糟床注，造物私吾亦已多。
蔬圃
作者：陸游
朝代：宋

山翁老學圃，自笑一何愚。
磽瘠財三畝，勤劬賴兩奴。
正方畦畫局，微潤土融酥。
翦闢荆榛盡，鉏犁磊塊無。
過溝横略彴，聚甓起浮屠。
隙地成瓜援，餘功及芋區。
如絲細生菜，似鴨爛蒸壺。
此事今真辦，東歸不爲鱸。
蔬圃
作者：陸游
朝代：宋

蔬圃依山脚，漁扉竝水涯。
卧枝開野菊，殘枿出秋茶。
病骨知天色，羈懷感物華。
餘年有幾許，且灌邵平瓜。
蔬圃絕句七首·其一
作者：陸游
朝代：宋

擬種蕪菁已是遲，晚菘早韭恰當時。
老夫要作齋盂備，乞得青秧趁雨移。
蔬圃絕句七首·其七
作者：陸游
朝代：宋

懶隨年少愛花狂，且伴群兒鬭草忙。
行遍山南山北路，歸時新月浸横塘。
蔬圃絕句七首·其三
作者：陸游
朝代：宋

青青蔬甲早寒天，想像登盤已墮涎。
更欲鉏畦向東去，園丁来報竹行鞭。
蔬圃絕句七首·其二
作者：陸游
朝代：宋

百錢新買綠蓑衣，不羨黄金带十圍。
枯柳坡頭風雨急，憑誰畫我荷鉏歸。
蔬圃絕句七首·其五
作者：陸游
朝代：宋

小橋只在槿籬東，溝水穿籬曲折通。
烟雨空濛最堪樂，從敎打濕敗天公。
蔬圃絕句七首·其六
作者：陸游
朝代：宋

衝雨衝風不怕寒，晚来日出短蓑乾。
遶畦拾塊真爲樂，莫作陶公運甓看。
蔬圃絕句七首·其四
作者：陸游
朝代：宋

瓦疉浮屠盆作池，池邊紅蓼両三枝。
貪看忘却還家飯，恰似兒童放學時。
蔬園雜詠·巢
作者：陸游
朝代：宋

昏昏霧雨暗衡茅，兒女隨宜治酒殽。
便覺此身如在蜀，一盤籠餅是豌巢。
蔬園雜詠·芋
作者：陸游
朝代：宋

陸生晝臥腹便便，嘆息何時食萬錢。
莫誚蹲鴟少風味，賴渠撐拄過凶年。
蔬園雜詠·菘
作者：陸游
朝代：宋

雨送寒聲滿背蓬，如今真是荷鋤翁。
可憐遇事常遲鈍，九月區區種晚菘。
蔬園雜詠·葱
作者：陸游
朝代：宋

瓦盆麥飯伴鄰翁，黄菌青蔬放筯空。
一事尚非貧賤分，芼羮僭用大官葱。
蔬園雜詠·蕪菁
作者：陸游
朝代：宋

往日蕪菁不到吴，如今幽圃手親鉏。
憑誰爲向曹瞞道，徹底無能合種蔬。
蔬食
作者：陸游
朝代：宋

今年徹底貧，不復具一肉。
日高對空案，腸鳴轉車軸。
春薺忽已花，老筍欲成竹。
平生飯蔬食，至此亦不足。
孰知讀書却少進，忍饑對客談堯舜。
但令此道粗有傳，深山餓死吾何恨。
蔬食
作者：陸游
朝代：宋

牆陰春薺老，筍蕨正登盤。
野饁元無婦，村醅不屬官。
何由取熊掌，幸免買豬肝。
猶勝煩秦相，綈袍閔一寒。
蔬食
作者：陸游
朝代：宋

肉食從來意自疑，齋盂况與病相宜。
老羝昔作春蔬祟，斷稿今無晚釣詩。
陌上烟苕誰采采，牆陰風葉正離離。
人生饑飽初何校，一斛檳榔笑汝癡。
蔬食戲書
作者：陸游
朝代：宋

新津韭黄天下無，色如鵝黄三尺餘。
東門彘肉更奇絕，肥美不減塞羊酥。
貴珍詎敢雜常饌，桂炊薏米圓比珠。
還吳此味那復有，日飯脱粟焚枯魚。
人生口腹何足道，往往坐役七尺軀。
羶葷從今一掃除，夜煮白石箋陰符。
蔬飯
作者：陸游
朝代：宋

春事已闌珊，山村未褪寒。
筍生初入饌，薺老尚登盤。
僧飯時分鉢，園蔬不仰官。
枯腸更禁攪，姑置密雲團。
蕎麥初熟刈者滿野喜而有作
作者：陸游
朝代：宋

城南城北如鋪雪，原野家家種蕎麥。
霜晴收斂少在家，餅餌今冬不憂窄。
胡麻壓油油更香，油新餅美爭先嘗。
獵歸熾火燎雉兔，相呼置酒喜欲狂。
陌上行歌忘惡歲，小婦紅粧髻簪穗。
詔書寛大與天通，逐熟淮南幾誤計。
蕩蕩
作者：陸游
朝代：宋

蕩蕩唐虞去日遒，孔林千載亦荒丘。
六經殘缺幸可考，百氏縱橫誰復憂。
釋書恐非易論語，王迹其在詩春秋。
君臣父子未嘗泯，吾道尚傳君但求。
蕭山
作者：陸游
朝代：宋

素衣已免染京塵，一笑江邊整幅巾。
入港緑潮深蘸岸，披雲白塔遠招人。
功名姑付未来劫，詩酒何孤見在身。
會向桐江謀小築，浮家從此往来頻。
薄暑
作者：陸游
朝代：宋

仲夏暑尚薄，孤村日尤長。
僧坊初施浴，行路亦饋漿。
老我絕人事，終日坐虛堂。
南北兩松棚，細細吹清香。
堂中無長物，獨置湘竹床。
我睡僕亦休，睡覺誰在傍。
起坐拭兩眥，小山鬰蒼蒼。
安得烏有生，俱老無何鄉。
薄粥
作者：陸游
朝代：宋

薄粥枝梧未死身，饑腸且免轉車輪。
從來不解周家意，養老常須祝骾人。
薄醉遣懷
作者：陸游
朝代：宋

跼蹐蝸廬迮，蕭條鶴髮新。
途窮貧入夢，身老病欺人。
带索忘三組，羮藜抵八珍。
蓬窗一杯酒，自覺膽輪囷。
薏苡
作者：陸游
朝代：宋

初遊唐安飯薏米，炊成不减雕胡美。
大如芡實白如玉，滑欲流匙香滿屋。
腹腴項臠不入盤，況復飱酪誇甘酸。
東歸思之未易得，每以問人人不識。
嗚呼奇材從古棄草菅，君試求之籬落間。
薙庭草
作者：陸游
朝代：宋

露草烟蕪與砌平，群蛙得意亂疏更。
微涼要作安眠地，放散今宵鼓吹聲。
薪米偶不繼戲書
作者：陸游
朝代：宋

仕官不諧農失業，敗屋蕭蕭書數篋。
藜羹不糝未足嗟，爨竈無薪掃枯葉。
丈夫窮空自其分，餓死吾肩未嘗脅。
世間大有乞墦人，放翁笑汝驕妻妾。
藥圃
作者：陸游
朝代：宋

少年讀爾雅，亦喜騷人語。
幸兹身少閑，治地開藥圃。
破荒劚瓦礫，引水灌膏乳。
玉芝移石帆，金星取天姥。
申椒蘼蕪輩，一一粲可數。
次第雨苗滋，參差楓葉舉。
山僧與野老，言議各有取。
瓜香躬采曝，泉潔謹炊鬻。
老夫病若失，稚子喜欲舞。
餘年有幾何，長鑱真託汝。
蘇韜光節推挽歌詞
作者：陸游
朝代：宋

才名京兆掾，門閥魏公孫。
遇事雖骯髒，接人終靜溫。
寧吟灞橋雪，不掃舍人門。
二妙凋零盡，衰翁慨獨存。
蘭
作者：陸游
朝代：宋

南巖路最近，飯已時散策。
香來知有蘭，遽求乃弗獲。
生世本幽谷，豈願爲世娛。
無心託階庭，當門任君鋤。
蘭亭
作者：陸游
朝代：宋

蘭亭絕勝擅吾州，病起身閑得縱逰。
曲水流觴千古勝，小山樷桂一年秋。
酒酣起舞風前袖，興盡回橈月下舟。
江左諸賢嗟未遠，感今懷昔使人愁。
蘭亭道上四首·其一
作者：陸游
朝代：宋

湖上青山古會稽，斷雲漠漠雨凄凄。
籃輿晚過偏門市，滿路春泥聞竹鷄。
蘭亭道上四首·其三
作者：陸游
朝代：宋

陌上行歌日正長，吳蠶捉績麥登場。
蘭亭酒美逢人醉，花塢茶新滿市香。
蘭亭道上四首·其二
作者：陸游
朝代：宋

蘭亭步口水如天，茶市紛紛趁雨前。
烏笠遊僧雲際去，白衣醉叟道傍眠。
蘭亭道上四首·其四
作者：陸游
朝代：宋

箭箙弓弢小獵回，壯心自笑未低摧。
前身家近盤閶路，曾看吳王射雉來。
虎洞
作者：陸游
朝代：宋

空山秋高木葉黄，茫茫百草凋秋霜。
逶迤深谷白晝靜，群鴉競噪衆鳥翔。
洞中有虎何猛烈，牙如利刀爪如鐵。
奮髯掉尾初出穴，昂頭四顧吐其舌。
雙睛忽動飛電迴，層崖長嘯陰風來。
山中藜藿誰敢採，野外狐兔皆悲哀。
嗟虎之猛有如此，自是貪殘日無已。
豈無壯士裴將軍，彎弓射之殄其類。
方今上有明聖君，廣愛民物懷深仁。
推誠不但祝羅網，登用牧守需賢人。
四郊無事民安靜，有若劉昆多善政。
嗟虎雖猛當如何，胡爲飲泉卷之阿，明當負子東渡河。
虚堂
作者：陸游
朝代：宋

暑氣虚堂一點無，爽如秋露貯冰壺。
滄州未遽浮舴艋，碧井聊聽放轆轤。
肅肅清風生薤簟，酣酣美睡付紗幮。
惱人不奈奴兵輩，環抱文書待日晡。
蛺蝶詞
作者：陸游
朝代：宋

蛱蝶子，去復来，草長齊腰花亂開。
蜜蜂辛苦爲人計，林鶯百囀胡爲哉。
嗟爾蛺蝶獨得意，飛来飛去無嫌猜。
追花逐絮闌干角，人生安得如汝樂。
蛾眉村旅舍作
作者：陸游
朝代：宋

小雨初收景氣和，青苔狼藉落梅多。
曲肱野店睡斜日，濯足溪橋鳴細波。
久厭俗情生眼白，近承天詔賜顔酡。
騎鯨未返蓬壺去，此路猶須幾浩歌。
蜀使歸寄青城上官道人
作者：陸游
朝代：宋

輕别青城十二年，至今客枕夢林泉。
一杯松屑齋前進，兩卷丹經肘後傳。
欲與公爲塵外侣，幾時身上峽中舩。
世間牛蟻何勞問，輸與雲窗一粲然。
蜀僧宗傑來乞詩三日不去作長句送之
作者：陸游
朝代：宋

看遍東南數十州，寄船却泝蜀江秋。
孤雲兩角山亡恙，斗米三錢路不憂。
萬里得詩長揖去，它年挈笠再來不。
放翁爛醉尋常事，莫笑黄花插滿頭。
蜀州大閲
作者：陸游
朝代：宋

曉束戎衣一悵然，五年奔走遍窮邊。
平生亭障休兵日，慘澹風雲閲武天。
戍隴舊遊真一夢，渡遼奇事付他年。
劉琨晚抱聞雞恨，安得英雄共著鞭。
蜀漢
作者：陸游
朝代：宋

憶昔遨遊蜀漢間，駸駸五十尚朱顔。
呼鷹雪暗天回路，采藥雲迷御愛山。
舊事已無人共說，征途猶與夢相關。
夕陽不覺憑闌久，待得林鴉接翅還。
蜀漢
作者：陸游
朝代：宋

蜀漢崎嶇外，江湖莽蒼中。
冷官家世事，獨立古人風。
已老學猶力，久窮詩未工。
悠悠千載後，此意與誰同。
蜀酒歌
作者：陸游
朝代：宋

漢州鵝黄鸞鳯雛，不鷙不搏德有餘。
眉州玻瓈天馬駒，出門已無萬里塗。
病夫少年夢清都，曾賜虚皇碧琳腴。
文德殿門晨奏書，歸局黄封羅百壺。
十年流落狂不除，遍走人間尋酒壚。
青絲玉瓶到處酤，鵝黄玻瓈一滴無。
安得豪士致連車，倒瓶不用杯與盂。
琵琶如雷聒坐隅，不愁渴死老相如。
蜀院賞梅
作者：陸游
朝代：宋

十里温香撲馬來，江頭還見去年梅。
喜開剩欲邀明月，愁落先教掃緑苔。
跌宕放翁新醉墨，凄凉廢苑舊歌臺。
盛衰自古無窮事，莫向昆明嘆劫灰。
蜉蝣行
作者：陸游
朝代：宋

蜉蝣至細能知時，舂風磑雨占無遺。
蜻蜓滿空乃不知，庭除一出無歸期。
樂哉蜻蜓高下飛，蜉蝣未盡何憂饑。
簷間蜘蛛亦伺汝，吐絲織網腹如鼓。
蜻蜓浦
作者：陸游
朝代：宋

舍北蜻蜓浦，新秋偶一來。
菱絲烟際老，芡觜露中開。
漁火明還滅，沙禽去却回。
吾行興無盡，舟子莫相催。
蜻蜓浦夜泊
作者：陸游
朝代：宋

風雨忽如秋已深，短篷今夜繫楓林。
溪翁那問市朝事，蔬食不生杯炙心。
橫截烟波飛健鶻，遠投沙渚落羈禽。
斯遊誰道傷幽獨，猶有殘鐘伴苦吟。
蝦蟆碚
作者：陸游
朝代：宋

不肯爬沙桂樹邊，朵頤千古向巖前。
巴東峽裏最初峽，天下泉中第四泉。
齧雪飲冰疑換骨，掬珠弄玉可忘年。
清游自笑何曾足，疊鼓鼕鼕又解船。
蝶
作者：陸游
朝代：宋

庭下幽花取次香，飛飛小蝶占年光。
幽人爲爾憑窗久，可愛深黄愛淺黄。
蝶戀花
作者：陸游
朝代：宋

桐葉晨飄蛩夜語。旅思秋光，黯黯長安路。忽記橫戈盤馬處。散關清渭應如故。江海輕舟今已具。一卷兵書，嘆息無人付。早信此生終不遇。當年悔草《長楊賦》。
蝶戀花
作者：陸游
朝代：宋

水漾萍根風捲絮。倩笑嬌顰，忍記逢迎處。只有夢魂能再遇。堪嗟夢不由人做。夢若由人何處去。短帽輕衫，夜夜眉州路。不怕銀缸深繡戶。只愁風斷青衣渡。
蝶戀花
作者：陸游
朝代：宋

禹廟蘭亭今古路。一夜清霜，染盡湖邊樹。鸚鵡杯深君莫訴。他時相遇知何處。冉冉年華留不住。鏡裡朱顏，畢竟消磨去。一句丁寧君記取。神仙須是閒人做。
蝶戀花
作者：陸游
朝代：宋

陌上簫聲寒食近。雨過園林，花氣浮芳潤。千里斜陽鍾欲瞑。憑高望斷南樓信。海角天涯行略盡。三十年間，無處無遺恨。天若有情終欲問。忍教霜點相思鬢。
蝸廬
作者：陸游
朝代：宋

小葺蝸廬便著家，槿籬莎徑任欹斜。
爲生草草僧行脚，到處悠悠客泛槎。
孤蝶惜衣晴曝粉，穉蜂貪蜜晚爭花。
有書懶讀吾堪愧，睡起何妨自磑茶。
蝸廬
作者：陸游
朝代：宋

蝸廬四壁空，也過百年中。
葑火朝供爨，蘆綿夕禦風。
不憎窮有祟，自以放名翁。
但恨村醪薄，衰顔只暫紅。
蝸舍
作者：陸游
朝代：宋

蝸舍茨生草，龜腸飽淖糜。
麥因多雨損，蠶遇閏年遲。
徙義憂無勇，求仁戒自欺。
此生雖欲盡，吾志未應衰。
融州寄松紋劍
作者：陸游
朝代：宋

十年學劍勇成癖，騰身一上三千尺。
術成欲試酒半酣，直躡丹梯削青壁。
青壁一削平無蹤，浩歌却過蓮花峰。
世人仰視那得測，但怪雪刃飛秋空。
老胡畏誅奉約束，假息漁陽連上谷。
願聞下詔遣材官，恥作腐儒長碌碌。
蟠龍瀑布
作者：陸游
朝代：宋

遠望紛珠纓，近觀轉雷霆。
人言水出奇，意使行人驚。
人驚我何得，定非水之情。
水亦有何情，因物以賦形。
處高勢趨下，豈樂與石爭。
退之亦隘人，強言不平鳴。
古來賢達士，初亦願躬耕。
意氣或感激，邂逅成功名。
蟹
作者：陸游
朝代：宋

舊交髯簿久相忘，公子相從獨味長。
醉死糟丘終不悔，看來端的是無腸。
蠶麥
作者：陸游
朝代：宋

村村桑暗少桑姑，戶戶麥豐無麥奴。
又是一年春事了，繅絲擣麨笑相呼。
行在春晚有懷故隠
作者：陸游
朝代：宋

老辱明時乞一官，逢春惆悵獨無歡。
舊人零落北音少，市肆蕭疏民力殫。
歸計已栽千箇竹，殘年合挂兩梁冠。
石帆山路頻回首，箭茁蓴絲正滿槃。
行年
作者：陸游
朝代：宋

行年過七十，與世兩相忘。
墨沼龜魚樂，藥園芝晝香。
吾生一蟲臂，世路幾羊腸。
楮弁新裁就，翛然學道裝。
行後園
作者：陸游
朝代：宋

霜風吹枯桑，落葉乾有聲。
陂池日已涸，沙水見底清。
人生非金石，歲暮難爲情。
安得天邊鵠，駕之以遐征。
行東山下至南巖
作者：陸游
朝代：宋

穿林了不厭崎嶇，邂逅幽懷得少攄。
昔愧出山成小草，今知臨水羨遊魚。
呦呦馴鹿隨輕策，决决流泉入野渠。
坐覺塵襟真一洗，正如頭垢得爬梳。
行歌
作者：陸游
朝代：宋

孤村小市負薪歌，造物其如此老何。
靈藥已能驅疾豎，醇醪不用戰悲魔。
行武擔西南村落有感
作者：陸游
朝代：宋

騎馬悠然欲斷魂，春愁滿眼與誰論。
市朝遷變歸蕪没，磵谷谺谺互吐吞。
一徑松楠遙見寺，数家鷄犬自成村。
最憐高冢臨官道，細細烟莎遍焼痕。
行牌頭奴寨之間皆建炎末避賊所經也
作者：陸游
朝代：宋

今朝霜薄風氣和，霽色滿野行人多。
沙平水淺木葉下，揺檝渡口生微波。
建炎避兵奔竄地，誰料白首重經過。
四十餘年萬事改，惟有青嶂高嵯峨。
安得西國蒲萄酒，滿酌南海鸚鵡螺。
侑以吳松長絲之玉鱠，送以邯鄲皓齒之清歌。
向來喪亂汝所記，大地凛凛憂干戈。
偶然不死到老大，爲底苦惜朱顔酡。
行綿州道中
作者：陸游
朝代：宋

三年客江硤，萬死脱魚黿。
平地從今始，窮塗敢復論。
園畦棋局整，坡壟海濤翻。
瘦犢應多恨，泥塗伏短轅。
行至嚴州壽昌縣界得請許免入奏仍除外官感恩述懷
作者：陸游
朝代：宋

曉傳尺一到江村，拜起朝衣漬泪痕。
敢恨帝城如日遠，喜聞天語似春温。
翰林惟奉還山詔，湘水空招去國魂。
聖主恩深何力報，時從天末望修門。
行路難
作者：陸游
朝代：宋

平生結交無十人，與君契合懷抱真。
春遊有時馬忘秣，夜話不覺雞報晨。
極知貧賤别離苦，明日有懷就誰語。
人無根柢似浮萍，未死相逢在何許。
道邊日斜泣相持，旗亭取醉不須辭。
君貴堂厨萬錢食，我勸一杯應不得。
行過西山至柳姑廟晚歸
作者：陸游
朝代：宋

倚杖西山麓，褰衣古廟壖。
斷雲依釣浦，細雨壓炊烟。
廢學慚詩退，安貧覺氣全。
霜天日易晚，鐘鼓隔城傳。
行飯暮歸
作者：陸游
朝代：宋

宿疾去如掃，出門芒屨輕。
菊叢寒蝶閙，楓葉夕陽明。
結陣看鴉集，衘衣喜犬迎。
踟蹰搔白首，詩句入經營。
行飯暮歸
作者：陸游
朝代：宋

暫置觀書不耐閑，飄然梅塢竹籬間。
霜風盡脫千林葉，雲氣平沉一面山。
笑喚筇枝扶蹇步，聊憑村酒借朱顔。
廟壖牆下歸來晚，宿鳥紛紛已漸還。
行飯至新塘夜歸
作者：陸游
朝代：宋

門前徙倚尚餘霞，湖上歸来月滿沙。
雲濕一聲新到雁，林昏數點後棲鴉。
凄迷籬落開寒菊，鄭重比鄰設夜茶。
早議挂冠君會否，暮年心念不容差。
行飯至湖上
作者：陸游
朝代：宋

行飯消摇日有常，青鞋又到古祠傍。
殘蕪滿路無多綠，落葉投空不待黄。
只道詩書能發冢，豈知博簺亦亡羊。
此身只合都無事，時向湖橋看戲場。
行飯至湖桑堰東小市
作者：陸游
朝代：宋

飽食無營是處遊，偶然來到埭東頭。
芒鞋也似雙鳧快，漁艇真如一葉浮。
樵擔行歌衝暝色，酒旗遮路賣新篘。
任朱二老今安在，嘆息黄茅擁故丘。
術家言予今歲畏四孟月而秋尤甚自初秋小疾屢作戲題長句
作者：陸游
朝代：宋

一生强半卧窮閻，糲飯藜羹似蜜甜。
耄齒覺衰嗟已晚，孟秋屬疾信如占。
危途本自難安步，惡石何妨更痛砭。
堅忍莫爲秋雨嘆，牽蘿猶足補茅苫。
衝雪至餘慶覺林雪連日不止
作者：陸游
朝代：宋

策蹇清吟涉若耶，灞橋猶恨近京華。
山前千頃誰種玉，座上六時天散花。
林雀無聲溪彴斷，炊烟不動竹籬斜。
勝遊更覺平生少，未羨銀河泛客槎。
衡門
作者：陸游
朝代：宋

小聚風烟外，衡門水竹間。
疏溝分北澗，翦木見南山。
人笑謀生拙，天教到死閑。
猶存拄杖子，遇興即躋攀。
衡門
作者：陸游
朝代：宋

曲徑衡門短短籬，槐楸陰裏倚筇枝。
老來百事不入眼，惟愛青山如舊時。
衡門感舊
作者：陸游
朝代：宋

蒼烟屯不散，疋素橫郊原。
雨細不溼衣，著水始見痕。
躊躇意自佳，未遽掩衡門。
一一送歸鴉，楓林猶未昏。
念昔壽州歸，紹興初紀元。
闔門過百口，一身今獨存。
不死實有命，送老三家村。
躬耕幸得食，萬事不足論。
衡門晚眺
作者：陸游
朝代：宋

幽居端似玉川生，茅屋支撐不更營。
青旆荒寒增酒興，錦囊零落負詩情。
殘蕪色襯斜陽遠，落葉飛如野鳥輕。
徂歲崢嶸忽如許，雁來又過會稽城。
衡門獨立
作者：陸游
朝代：宋

春歸堪笑又匆匆，水白秧青細雨濛。
溪鳥低飛畫橋外，路人相值綠陰中。
宋清藥券貧來積，李賀詩囊病後空。
惟有劇談能一洗，芳尊那得故人同。
衢州早行書懷
作者：陸游
朝代：宋

鄰雞已三號，殘燭無一寸。
參差發行槖，迢逓望前頓。
滿靴霜若雪，破面風抵刃。
敢辭行路難，漸喜京邑近。
少年奉朝請，親見堯授舜。
飄然如脫葉，蹭蹬垂七閏。
風埃暗征袍，歲月集衰鬢。
餘生迫歸休，周行愧英俊。
衢州道中作
作者：陸游
朝代：宋

耿耿孤忠不自勝，南來清夢遶觚稜。
驛門上馬千峰雪，寺壁題詩一硯冰。
疾病時時須藥物，衰遲處處少交朋。
無情最恨寒沙雁，不爲愁人說杜陵。
表侄江坰種竹名筠坡來求詩
作者：陸游
朝代：宋

奉常遺緒冷如秋，閉戶知君頗好修。
千里可嗟妨晤語，兩書猶喜免沉浮。
但令有竹能醫俗，何患無天可寄愁。
一事却須常自勉，勿容凡子得同遊。
衰嘆
作者：陸游
朝代：宋

十年三墮齒，久矣嘆吾衰。
亹亹循天理，兢兢到死時。
窮空顔子巷，勤苦董生帷。
道遠餘生趣，常憂日影移。
衰甚書感
作者：陸游
朝代：宋

髮殘不勝冠，齒墮欲廢嚼。
譬如亭皋木，秋至葉自落。
豈惟形骸變，意氣已非昨。
床隅倚拄杖，壁上挂雙屩。
經旬不出戶，薄飯羹藜藿。
居然遠霜露，因得養腰脚。
年衰固應死，延促未可度。
人之生實難，壽終固爲樂。
開卷思千載，閲世等六博。
志士有蹈海，儒生亦投閣。
何如釀濁醪，遇興時獨酌。
半酣望青天，萬事付一噱。
衰疾
作者：陸游
朝代：宋

衰疾憐新鬼，狂豪尚故吾。
棋常先客著，行不許兒扶。
硯潤閑蟾滴，香殘冷鴨爐。
自憐風味在，尚欲泛江湖。
衰疾
作者：陸游
朝代：宋

衰疾支離負聖時，猶能采菊傍東籬。
捉衿見肘貧無敵，聳膊成山瘦可知。
百歲光陰半歸酒，一生事業略存詩。
不妨舉世無同志，會有方來可與期。
衰疾
作者：陸游
朝代：宋

衰疾猶能飯一簞，蓴絲菰首亦加餐。
舊叨刻印俄銷印，老愧彈冠亟挂冠。
自怪嵇康如許懶，人憐范叔不勝寒。
得錢剩買青芒屨，采藥名山興未闌。
衰病
作者：陸游
朝代：宋

衰病集餘日，推移成老翁。
衡門隱者趣，大布古人風。
几杖呻吟裏，山川蒼莽中。
從來世緣簿，不是坐詩窮。
衰病
作者：陸游
朝代：宋

衰病龍鍾己要扶，誰憐猶作折腰趨。
世無魯國真男子，心憶高陽舊酒徒。
萬里秋風吹鬢髮，百年世事嘆頭顱。
桐江久客無奇句，孤負君王乞左符。
衰病不復能劇飲而多不見察戲作此詩
作者：陸游
朝代：宋

平生不持面看人，寧作五湖雲水身。
忍窮閉門豈自苦，是中有味敵八珍。
酒杯瀲灩鼓吹作，我自悲吒人自樂。
更闌坐睡不得去，如鷹在鞲虎遭縛。
丈夫歡樂自有時，遇酒先怯非予衰。
萬騎擊胡青海岸，此時意氣令君看。
衰病二首·其一
作者：陸游
朝代：宋

衰病不浪出，閉門烟雨中。
葦花添絮暖，葑火試爐紅。
仕宦螘窠夢，功名馬耳風。
山翁但更事，人看作神通。
衰病二首·其二
作者：陸游
朝代：宋

病除猶老健，雨止得冬晴。
覓句嗟心在，鈔書試眼明。
朝寒添布褐，晚步出柴荆。
外慕終無益，兒曹且力耕。
衰病有感三首·其一
作者：陸游
朝代：宋

衰與病相乘，山房冷欲冰。
在家元是客，有髮亦如僧。
愁絕窮秋雨，情親獨夜燈。
西鄰有甘井，聊得曲吾肱。
衰病有感三首·其三
作者：陸游
朝代：宋

羈宦一周星，歸如化鶴丁。
灰心成寂寂，霜鬢失青青。
小智空自貴，大愚元不靈。
客来應絕倒，扶病講丹經。
衰病有感三首·其二
作者：陸游
朝代：宋

倦枕先雞覺，寒汀伴雁孤。
寂寥誰省録，衰疾且枝梧。
鶴骨秋添瘦，龜腸夜自呼。
蓋棺吾事定，未敢泣窮途。
袖手
作者：陸游
朝代：宋

袖手地爐傍，身閑日自長。
窗明蠹簡字，簾約篆盤香。
道士傳琴譜，山僧送藥方。
自然塵事遠，不用濯滄浪。
被命再領沖佑有感
作者：陸游
朝代：宋

殘骸日益衰，晨夜抱疾痛。
地爐得微火，終日不憙動。
讀書舊成癖，今但坐作夢。
未能追鴻冥，乃復分鶴俸。
風霜舍邊柳，合抱皆手種。
眼中人盡非，欲話誰與共。
被酒徑臥比覺已五鼓矣
作者：陸游
朝代：宋

俗事驅人挽不回，經年無地濯氛埃。
酒酣稍覺客愁破，睡覺忽聞山雨来。
窗外樹寒無鳥宿，壺中水暖有梅開。
五更欲起先惆悵，燭下文書已作堆。
西園
作者：陸游
朝代：宋

半掩朱門蘚徑斜，翠屏繡谷忽谽谺。
高高下下天成景，密密疏疏自在花。
江近夕陽迎宿鷺，林昏殘角促歸鴉。
吾舟已繫津南岸，喚客猶能一笑譁。
西城
作者：陸游
朝代：宋

市步群囂散，關門夕照明。
河流倒橋影，雪野聚烏聲。
繁杵聞深巷，寒烟下廢城。
匆匆船盡發，爭趁早潮平。
西巖翠屏閣
作者：陸游
朝代：宋

把酒孤亭半日留，西巖獨擅鶴山秋。
也知絕境終難賦，且喜閑身得縱逰。
鶻起危巢時磔磔，鹿鳴深澗暮呦呦。
人生適意方爲樂，甲第朱門秖自囚。
西村
作者：陸游
朝代：宋

亂山深處小桃源，往歲求漿憶叩門。
高柳簇橋初轉馬，數家臨水自成村。
茂林風送幽禽語，壞壁苔侵醉墨痕。
一首清詩記今夕，細雲新月耿黄昏。
西村
作者：陸游
朝代：宋

今年四月天初暑，買蓑曾向西村去。
桑麻滿野陂水深，遥望人家不知路。
再來桑落陂無水，閉門但見炊烟起。
疑是羲黄上古民，又恐種桃來避秦。
西村
作者：陸游
朝代：宋

湖塘西去兩三家，杖履經行日欲斜。
蹙蹙水紋生細縠，蜿蜿沙路臥修蛇。
旱餘蟲鏤園蔬葉，寒淺蜂爭野菊花。
老去郊居多樂事，脫巾未用嘆蒼華。
西村勞農
作者：陸游
朝代：宋

川雲散盡十分晴，繚出溪頭信意行。
片片飛花隨步遠，離離芳草上牆生。
村深日暖單衣爽，路轉沙平兩履輕。
膰肉芬香坊酒釅，因來聊得餉春耕。
西村晚歸
作者：陸游
朝代：宋

小塢花垂盡，平堤草次迷。
日長鶑語久，風定絮飛低。
子響聞棋院，舟橫傍釣溪。
歸途不知處，依約埭東西。
西村暮歸
作者：陸游
朝代：宋

天氣清和修禊後，土風淳古結繩前。
村村陂足分秧水，戶戶門通入郭船。
亭障盜消常息鼓，坊場酒賤不論錢。
行人爭看山翁醉，頭枕槐根卧道邊。
西村醉歸
作者：陸游
朝代：宋

俠氣崢嶸蓋九州，一生常恥爲身謀。
酒寧剩欠尋常債，劍不虛施細碎讎。
岐路凋零白羽箭，風霜破弊黑貂裘。
陽狂自是英豪事，村市歸来醉跨牛。
西林傅庵主求定庵詩二首·其一
作者：陸游
朝代：宋

粥後鐘魚未動時，夜燈仍對碧琉璃。
不須更說能生慧，枯木寒灰也自奇。
西林傅庵主求定庵詩二首·其二
作者：陸游
朝代：宋

業力驅人舉世忙，西林袖手一爐香。
未能成佛渾閑事，十劫看渠坐道場。
西林院
作者：陸游
朝代：宋

一邦盡對江邊像，試比西林總不如。
群玉蕭森開士宅，五雲飛動相君書。
磴危漸覺山爭出，屐響方驚閣半虚。
安得棄官長住此，一杯香飯薦珍蔬。
西楼夕望
作者：陸游
朝代：宋

夜郎城裏嘆途窮，賴有西楼著此翁。
溪鳥孤飛寒靄外，野人參語夕陽中。
蒼天可恃何曾老，白髮緣愁却未公。
俗態十年看爛熟，不如留眼送歸鴻。
西湖春遊
作者：陸游
朝代：宋

靈隱前，天竺後，鬼削神剜作巖岫。
冷泉亭中一尊酒，一日可敵千年壽。
清明後，上巳前，千紅百紫爭妖妍。
鼕鼕鼓聲鞠場邊，鞦韆一蹴如登仙。
人生得意須年少，白髮蘢鍾空自笑。
君不見灞亭耐事故將軍，醉尉怒訶如不聞。
西窗
作者：陸游
朝代：宋

西窗偏受夕陽明，好事能来慰此情。
看畫客無寒具手，論書僧有折釵評。
薑宜山茗留閑啜，豉下湖蓴喜共烹。
酒朱門非我事，諸君小住聴松聲。
西窗獨酌
作者：陸游
朝代：宋

却掃衡門歲月深，殘骸况復病交侵。
平生所學爲何事，後世有人知此心。
水落枯萍黏破塊，霜高丹葉照橫林。
一樽濁酒西窗下，安得無功與共斟。
西窗睡起
作者：陸游
朝代：宋

老便寂寂厭紛紛，借得禪房卧看雲。
夜宴怕逢觥録事，秋山傭伴獵將軍。
餘年敢望十寒暑，夙習正須三沐熏。
斜日滿窗誰喚起，數聲啼鳥隔溪聞。
西興泊舟
作者：陸游
朝代：宋

衰髮不勝白，寸心殊未降。
避風留水市，岸幘倚船窗。
日上金鎔海，潮来雪捲江。
登臨數奇觀，未易敵吾邦。
西路口山店
作者：陸游
朝代：宋

日薄霜清十月天，馬蹄聲裏送流年。
店當古路三乂處，山似孤雲兩角邊。
淹泊自悲窮不醒，衰殘更著病相纏。
榆關瀚海知何在，目送飛鴻入暮烟。
西郊
作者：陸游
朝代：宋

七十辭北闕，五畝寄西郊。
泳水魚依藻，摩雲鶴結巢。
丐僧時問疾，卜叟或論交。
社櫟天全汝，寧當嘆繫匏。
西郊尋梅
作者：陸游
朝代：宋

西郊梅花矜絕豔，走馬獨來看不厭。
似羞流落蒙市塵，寜墮荒寒傍茆店。
翛然自是世外人，過去生中差一念。
淺顰常鄙桃李學，獨立不容鶯蝶覘。
山礬水仙晚角出，大是春秋吳楚僭。
餘花豈無好顔色，病在一俗無由砭。
朱欄玉砌渠有命，斷橋流水君何欠。
嗟余相與頗同調，身客劍南家在剡。
凄涼萬里歸無日，蕭颯二毛衰有漸。
尚能作意晚相從，爛醉不辭杯瀲灩。
西鄰亦葺所居復與兒曹過之
作者：陸游
朝代：宋

竹屋茆檐烟火微，長歌相應負禾歸。
窮居幸可支朝夕，世事何曾有是非。
新茁畦蔬經宿雨，半開籬槿弄斜暉。
老翁略與吾年等，眷眷遮留莫苦違。
西齋遣興
作者：陸游
朝代：宋

桐葉秋先霣，菊花寒更香。
酒邊聊兀兀，身外本茫茫。
小憩元非睡，長吟偶似狂。
忽然思把卷，一笑就窗光。
西齋雨後
作者：陸游
朝代：宋

香碗灰深微炷火，茶鐺聲細緩煎湯。
百年浮世幾人樂，一雨虚齋三日涼。
簾外微風斜燕影，池邊殘照斂萱房。
紗幮石枕蕭然臥，付與今宵幽夢長。
見事
作者：陸游
朝代：宋

流光莫恨去聯翩，見事還疑勝昔年。
細改新詩須枕上，少留劇飲待花前。
陰陰竹塢安茶竈，淺淺蘋汀著釣船。
物外家風吾豈敢，散人名號亦充員。
見蜂采檜花偶作
作者：陸游
朝代：宋

來禽海棠相續開，輕狂蛺蝶去還來。
山蜂却是有風味，偏采檜花供蜜材。
見鵲補巢戲作
作者：陸游
朝代：宋

卧看銜枝鵲補巢，方知此老懶堪嘲。
山村四十餘年住，未省曾添一把茅。
視東皋歸
作者：陸游
朝代：宋

抱耒新湖葑，燒畬古廟壖。
宦遊悲骯髒，歸卧困沉綿。
日隱啼鴉戍，舟回落雁天。
衰殘知迫死，不忍負青編。
視東皋歸小酌二首·其一
作者：陸游
朝代：宋

筑陂下麥晚歸來，圍火烘衣始此回。
但得諸孫傳素業，真無一事挂靈臺。
井桐葉落垂垂盡，籬菊花殘續續開。
不負初寒蟹螯手，床頭小甕撥新醅。
視東皋歸小酌二首·其二
作者：陸游
朝代：宋

少年誤計慕浮名，更事方知外物輕。
身誓生生辭祿食，家當世世守農耕。
授時堯典先精讀，陳業豳詩更力行。
最好水村風雪夜，地爐烟暖歲豬鳴。
視陂至崇仁村落
作者：陸游
朝代：宋

津亭徙倚客衣單，秋盡江南亦已寒。
雁翅不禁疏雨濕，楓林初染早霞丹。
少年已嘆儒冠誤，暮境更知行路難。
倦馬歸来踏殘日，長吟聊得寫憂端。
親舊或見嘲終歲杜門戲作解嘲
作者：陸游
朝代：宋

十年蕭散住林間，只是幽居不是閑。
續得茶經新絕筆，補成僧史可藏山。
詩題紫閣憑雲寄，藥報青城附鶴還。
自笑何曾總無事，枉教人道閉柴關。
親舊書來多問近況以詩荅之
作者：陸游
朝代：宋

耐辱推頽百不能，居然老病住庵僧。
流年速似一彈指，更事多於三折肱。
庭樹影中聞夜汲，鄰機聲裏對寒燈。
沈詩任筆俱忘盡，酒户新來却少增。
親舊見過多見賀强健戲作此篇
作者：陸游
朝代：宋

偶向人間脫駭機，玉池中夜自生肥。
據鞍馬援雖堪笑，强飯廉頗亦未非。
道貌安能希睟盎，世緣但可付猗違。
它年不死君須記，會在天津看落暉。
覽鏡
作者：陸游
朝代：宋

此頭那可著貂蟬，瘦似騎驢孟浩然。
一事比渠差省力，閉門無句與人傳。
覽鏡
作者：陸游
朝代：宋

白頭漸覺黑絲多，造物將如此老何。
三萬里天供醉眼，二千年事入悲歌。
劍關曾蹴連雲棧，海道新窺浴日波。
未頌中興吾未死，插江崖石竟須磨。
覽鏡
作者：陸游
朝代：宋

鏡中老翁誰，非復少年我。
誦書如布穀，拈出無一可。
又非富貴逼，棄去自不果。
無功博一飽，有罪當萬坐。
老境最堪笑，作計日益左。
正似鳩拙巢，不及蠶自裹。
霜寒衣未贖，瑟縮附殘火。
作詩數十年，所得良瑣瑣。
弱松困蔓纏，何日見磊砢。
洞庭可遠遊，秋風思捩柁。
覽鏡有感
作者：陸游
朝代：宋

齒如敗屐鬢成絲，七十之年敢自期。
閱世久應書鬼録，強顔那復乞山資。
緋衫蔭子踰初望，下澤還鄉負聖時。
回首墮溝元有命，不須深計巧丸兒。
觀大散關圖有感
作者：陸游
朝代：宋

上馬擊狂夫，下馬草軍書。
二十抱此志，五十猶癯儒。
大散陳倉間，山川鬱盤紆。
勁氣鍾義士，可與共壯圖。
坡陀咸陽城，秦漢之故都。
王氣浮夕靄，宫室生春蕪。
安得從王師，汛掃迎皇輿。
黄河與函谷，四海通舟車。
士馬發燕趙，布帛來青徐。
先當營七廟，次第畫九衢。
偏師縛可汗，傾都觀受俘。
上壽大安宫，復如正觀初。
丈夫畢此願，死與螻螘殊。
志大浩無期，醉膽空滿軀。
觀小孤山圖
作者：陸游
朝代：宋

江平風不生，鏡面渺千里。
軻峨萬斛舟，遠望一點耳。
大孤江中央，四面峭插水。
小孤特奇麗，丹翠凌雲起。
重樓邃殿神之家，帳中美人粲如花。
遊人徙倚欄干處，俊鶻横江東北去。
觀張提刑周鼎
作者：陸游
朝代：宋

他人冨貴堆金璧，曼舞妖歌誇坐客。
清心好古誰似公，漢庭諸人推博識。
一朝得此周廟器，買不論貲空四壁。
苔痕洗盡銅色見，坐臥摩挲欲忘食。
蠻童捧出客爲起，恍如清廟陪劍履。
腹中奇字粲蟲魚，嶧山之碑那得比。
知公原是功名人，看罷握手同悲辛。
鎬京洛邑在何許，漠漠秋風吹戰塵。
觀方外書
作者：陸游
朝代：宋

司馬遺書有坐忘，顗翁止觀略相當。
龜堂閉戶常終日，時得相從一炷香。
觀月
作者：陸游
朝代：宋

清風發疏林，皦月上素壁。
悠然倚庭楯，愛此風月夕。
人間好時節，俯仰成宿昔。
少年不痛飲，老大空嘆息。
觀村童戲溪上
作者：陸游
朝代：宋

雨餘溪水掠堤平，閑看村童戲晚晴。
竹馬踉蹡沖淖去，紙鳶跋扈挾風鳴。
三冬暫就儒生學，千耦還從父老耕。
識字粗堪供賦役，不須辛苦慕公卿。
觀梅至花涇高端叔解元見尋二首·其一
作者：陸游
朝代：宋

春晴閑過野僧家，邂逅詩人共晚茶。
歸見諸公問老子，爲言滿帽插梅花。
觀梅至花涇高端叔解元見尋二首·其二
作者：陸游
朝代：宋

春暖山中雲作堆，放翁艇子出尋梅。
不須問信道傍叟，但覓梅花多處來。
觀棋
作者：陸游
朝代：宋

一枰翻覆戰枯棋，慶吊相尋喜復悲。
失馬翁言良可信，牧豬奴戲未妨爲。
白蛇斷處真成快，黑幟空時又一奇。
斂付兩奩來對酒，泠泠聽我誦新詩。
觀渡江諸人詩
作者：陸游
朝代：宋

中朝文有漢唐風，南渡詩人尚數公。
正使詞源有深淺，病懷羈思亦相同。
觀潮
作者：陸游
朝代：宋

江平無風面如鏡，日午樓船帆影正。
忽看千尺涌濤頭，頗動老子乘桴興。
濤頭洶洶雷山傾，江流却作鏡面平。
向来壮觀雖一快，不如帆映青山行。
嗟余往来不知數，慣見買符官發渡。
雲根小築幸可歸，勿爲浮名老行路。
觀畫山水
作者：陸游
朝代：宋

古北安西志未酬，人間隨處送悠悠。
騎驢白帝城邊雨，挂席黄陵廟外秋。
大網截江魚可膾，高樓臨路酒如油。
老來無復當年快，聊對丹青作卧遊。
觀花
作者：陸游
朝代：宋

我遊西川醉千塲，萬花成圍柳著行。
紅錦地衣舞霓裳，翠裙繡袂天寶粧。
清歌一發無留觴，嫋嫋餘聲縈杏梁。
黄金絡馬照路光，自護羃䍦觀海棠。
搜奇選勝日夜忙，不惟燕宮碧雞坊。
暮歸奚奴負錦囊，路人爭看放翁狂。
觀華嚴閣僧齋
作者：陸游
朝代：宋

拂劍當年氣吐虹，喑嗚坐覺朔庭空。
早知壮志成癡絕，悔不藏名萬衲中。
觀蔬圃
作者：陸游
朝代：宋

菘芥可葅芹可羮，晚風咿{中軋}桔槔聲。
白頭孤宦成何味，悔不畦蔬過此生。
觀蘇滄浪草書絹圗歌
作者：陸游
朝代：宋

天孫獨處河之湄，龍梭夜織冰蠶絲。
機頭剪落光陸離，騎鯨仙人醉題詩。
字大如斗健欲飛，利刀猛斫生蛟螭。
墨渇字燥尤怪奇，百鬽潜影神靈悲。
嗚呼束雲作筆兮海爲硯，激水上騰龍野戰。
乾坤震蕩人始驚，筆未落時誰得見。
觀諸將除書
作者：陸游
朝代：宋

百鍊剛非繞指柔，貂蟬要是出兜鍪。
得官若使皆齊虜，對泣何疑效楚囚。
觀身
作者：陸游
朝代：宋

欲去浮華累，先觀老病身。
濁醪何負汝，淡飯最宜人。
意氣隨年往，工夫愧日新。
祇將閑送老，虛作太平民。
觀運糧圖
作者：陸游
朝代：宋

王師北伐如宣王，風馳電擊復土疆。
中軍歌舞入洛陽，前軍已渡河流黄。
馬聲蕭蕭陣堂堂，直跨井陘登太行。
壺漿簞食滿道傍，芻粟豈復煩車箱。
不須絕漠追敗亡，亦勿分兵取河湟。
但令中夏歌時康，千年萬年無饋糧。
觀邸報感懷
作者：陸游
朝代：宋

六聖涵濡壽域民，耄年肝膽尚輪囷。
難求壯士白羽箭，且岸先生烏角巾。
幽谷主盟猿鶴社，扁舟自適水雲身。
却看長劍空三嘆，上蔡臨淮奏捷頻。
觀長安城圖
作者：陸游
朝代：宋

許國雖堅鬢已斑，山南經歲望南山。
横戈上馬嗟心在，穿塹環城笑虜孱。
日暮風烟傳隴上，秋高刁斗落雲間。
三秦父老應惆悵，不見王師出散關。
觀音院讀壁間蘓在廷少卿兩小詩次韵二首·其一
作者：陸游
朝代：宋

揚鞭暮出錦官城，小院無僧有月明。
不信道人心似鐡，隔城猶送擣衣聲。
觀音院讀壁間蘓在廷少卿兩小詩次韵二首·其二
作者：陸游
朝代：宋

老去癡頑不受鐫，姓名身後更須傳。
世間商略無歸處，只合長齋繡佛前。
解嘲
作者：陸游
朝代：宋

一壑棲遲久，多生習氣消。
行藏無愧怍，夢覺兩逍遥。
倩鶴傳山信，疏泉洗藥苗。
晚來幽興極，乘月過溪橋。
解嘲
作者：陸游
朝代：宋

心如頑石忘榮辱，身似孤雲任去留。
酒甕飯囊君勿誚，也勝滿腹貯閑愁。
解嘲
作者：陸游
朝代：宋

我生學語即耽書，萬卷縱橫眼欲枯。
莫道終身作魚蠹，爾來書外有工夫。
言懷
作者：陸游
朝代：宋

莫笑生涯似斷蓬，向来諸俠避豪雄。
報仇使氣風塵裏，吹竹彈絲錦繡中。
樂事眼看成昨夢，倦遊心伏作衰翁。
論交尚喜笻枝在，白鹿泉邊遡晚風。
言懷
作者：陸游
朝代：宋

蘭碎作香塵，竹裂成直紋。
炎火熾崐岡，美玉不受焚。
孤生抱寸志，流離敢忘君。
釀桂餐菊英，潔齋三沐熏。
孰云九關遠，精意當徹聞。
捐軀誠有地，賈勇先三軍。
不然齎恨死，猶冀楊清芬。
願乞一棺地，葬近要離墳。
計子布歸程已過新安入畿縣界
作者：陸游
朝代：宋

憶昔初登下峽船，一回望汝一凄然。
夢魂南北略萬里，人世短長無百年。
强遣老懷終兀兀，忽聞歸騎已翩翩。
今朝屈指無窮喜，歷盡江山近日邊。
記乙丑十月一日夜夢二首·其一
作者：陸游
朝代：宋

夢裏江淮道上行，解裝掃榻喜新晴。
店門邂逅綈袍客，共把茶甌說養生。
記乙丑十月一日夜夢二首·其二
作者：陸游
朝代：宋

旋糴街頭米數升，黄昏看上店身燈。
明朝山路聞饒石，買得烏騾喜不勝。
記九月三十日夜半夢
作者：陸游
朝代：宋

一夢邯鄲亦壯哉，沙堤金轡絡龍媒。
兩行畫戟森朱戶，十丈平橋夾綠槐。
東閣群英鳴佩集，北庭大戰捷旗來。
太平事業方施設，誰遣晨雞苦喚回。
記九月二十六夜夢
作者：陸游
朝代：宋

海山萬峰鬱参差，宫殿揷水蟠蛟螭。
碧桃千樹自開落，飛橋架空來者誰。
桐枝高聳棲丹鳳，蓮葉半展巢金龜。
和風微度寶筝響，永日徐轉簾陰移。
西廂恍記舊逰處，素壁好在尋春詩。
當年意氣不少譲，跌宕醉墨紛淋漓。
宿酲未觧字猶濕，人間歲月浩莫推。
嘆驚撫几忽夢斷，海濶天遠難重期。
記出遊所見
作者：陸游
朝代：宋

我行初無折簡招，出門十里未覺遥。
憩裝蕭蕭北崦寺，策蹇渺渺西村橋。
眉頭那可遣愁到，舌本正要著酒澆。
寒風朝作入裘褐，荒祠暮過奠桂椒。
平郊烟斂見聚落，細路日落逢漁樵。
安得丹青王右轄，爲寫此段傳生綃。
記前輩語
作者：陸游
朝代：宋

疇昔見諸老，從容聞至言。
馬非求路寢，木豈願犧尊。
卧起數椽屋，嘯歌三畝園。
人生正應爾，雲夢不須吞。
記夢
作者：陸游
朝代：宋

世事紛紛觸眼新，何由常作夢中身。
遠遊萬里纔移刻，豪飲千場不忤人。
鼓吹滿城壺日晚，鶯花如海洞天春。
是間可老君知否，莫信人言想與因。
記夢
作者：陸游
朝代：宋

久住人間豈自期，斷砧殘角助凄悲。
征行忽入夜來夢，意氣尚如年少時。
絕塞但驚天似水，流年不記鬢成絲。
此身死去詩猶在，未必無人粗見知。
記夢
作者：陸游
朝代：宋

信命從來不問天，經旬無酒亦陶然。
夢爲估客揚州去，水調聲中月滿船。
記夢
作者：陸游
朝代：宋

夜夢有客短褐袍，示我文章雜詩騷。
措辭磊落格力高，浩如怒風駕秋濤。
起伏奔蹴何其豪，勢盡東注浮千艘。
李白杜甫生不遭，英氣死豈埋蓬蒿。
晚唐諸人戰雖鏖，眼暗頭白真徒勞。
何許老將擁弓刀，遇敵可使空壁逃。
肅然起敬竪髮毛，伏讀百過聲嘈嘈。
惜未終卷雞已號，追寫尚足驚兒曹。
記夢
作者：陸游
朝代：宋

夜夢遊名山，翠壁開巖扉。
主人喜迎客，劇談皆造微。
下臨萬里空，渺渺一鶴飛。
安得棄家去，丹竈常相依。
記夢
作者：陸游
朝代：宋

夢不出心境，曠然成遠遊。
花殘杜城醉，木落華山秋。
戰血磨長劍，塵痕洗故裘。
那知覺来處，身卧五湖舟。
記夢
作者：陸游
朝代：宋

夢泛扁舟禹廟前，中流拂面風泠然。
樓臺縹緲知幾疊，雲物點綴多餘妍。
蓮房芡觜采無主，漁歌菱唱聲滿川。
夢中了了知是夢，却恐燕語來驚眠。
弄橈顧謂共載客，乖離不記經幾年。
即今相逢兩幻質，轉盼變滅如飛烟。
斯言未竟客大笑，人生寓世豈獨堅。
元章嘉叟君所見，一别丹旐俱翩翩。
君知夢覺本無異，勿爲畫餅流饞涎。
我慚俛首夢亦斷，尚覺細浪鳴船舷。
記夢
作者：陸游
朝代：宋

夢裏都忘兩鬢殘，恍然白紵入長安。
硾教紙熟修温卷，僦得驢騎候熱官。
紅葉滿街秋著句，青樓燒燭夜追歡。
如今萬事消除盡，老眼摩挲静處看。
記夢
作者：陸游
朝代：宋

夢裏都忘困晚途，縱横草疏論遷都。
不知盡挽銀河水，洗得平生習氣無。
記夢
作者：陸游
朝代：宋

夢遊異境不可識，翠壁蒼崖立千尺。
樓臺縹緲出其上，揮手直登無羽翼。
門楣扁牓作八分，奇勁非復人間迹。
主人鹿弁紫綺裘，相見歡如有疇昔。
探懷示我數紙書，妙句玄言皆造極。
我即鈔之雜行草，主人戃怳如甚惜。
夢中亦復知是夢，意恐覺時無處覓。
自量强記可不忘，雞唱夢回空歎息。
記夢
作者：陸游
朝代：宋

我夢結束遊何邦，小憩野館臨幽窗。
千峰廬山錦繡谷，一水蜀道玻瓈江。
春耕叱犢翁眉厖，曉汲負盎女髻雙。
忽然夢斷已雞唱，擁衾坐待鄰鐘撞。
記夢
作者：陸游
朝代：宋

旅夢遊何地，分明禹廟傍。
不嫌村餉薄，但愛野蔬香。
筍市連山塢，菱歌起夕陽。
一蓑元所樂，枉道懶衣裳。
記夢
作者：陸游
朝代：宋

東吳春暮寒猶重，睡美不聞城角動。
身雖衰惰怕出門，江山尚入幽窗夢。
夢到青羊看修竹，道人告我丹將熟。
試求一黍換肝腸，它日重来駕黄鵠。
記夢
作者：陸游
朝代：宋

環立江頭千萬峰，夢中於此倚枯筇。
青冥誰見欹巾角，碧瀣閑將洗筆鋒。
一卷素書雲笈貯，數升松麨水機舂。
正呼鶴駕凌風去，驚覺西山烟外鐘。
記夢
作者：陸游
朝代：宋

衣紳飄舉髮颼飀，一鶴聊爲太華遊。
每過名山思小憩，天風浩浩不容留。
記夢三首·其一
作者：陸游
朝代：宋

黄河衮衮抱潼關，蒼翠中條接華山。
城郭丘墟人盡老，藥爐依舊白雲間。
記夢三首·其三
作者：陸游
朝代：宋

三髻山童喜欲顛，下山迎我拜溪邊。
松陰拂罷蒼苔石，接竹穿雲理舊泉。
記夢三首·其二
作者：陸游
朝代：宋

西巖老宿雪垂肩，白石爲糧四百年。
喜我未忘山下路，慇懃握手一欣然。
記夢二首·其一
作者：陸游
朝代：宋

少日飛揚翰墨場，憶曾上疏動高皇。
寧知老作功名夢，十萬全裝入晉陽。
記夢二首·其一
作者：陸游
朝代：宋

烏巾白紵憶當年，抵死尋春不自憐。
憔悴劍南雙鬢改，夢中猶上暗門船。
記夢二首·其二
作者：陸游
朝代：宋

團臍霜蠏四腮鱸，樽俎芳鮮十載無。
塞月征塵身萬里，夢魂也復醉西湖。
記夢二首·其二
作者：陸游
朝代：宋

老來百事不關身，北陌東阡一幅巾。
忽夢行軍太行路，不惟無想亦無因。
記悔
作者：陸游
朝代：宋

我悔不學農，力耕泥水中。
二月始穡事，十月畢農功。
我悔不學醫，早讀黄帝書。
名方手自緝，上藥如山儲。
不然去從戎，白首捍塞壖。
最下作巫祝，爲國祈豐年。
猶勝業文辭，志在斗升祿。
一朝陪衆雋，所望亦已足。
豈知賦命薄，平地成怨仇。
生爲馬伏櫪，死爲狐首丘。
已矣何所悲，但悔始謀錯。
賦詩置座傍，聊以志吾怍。
記戊午十一月二十四夜夢
作者：陸游
朝代：宋

街南酒樓粲丹碧，萬頃湖光照山色。
我來半醉躡危梯，坐客驚顧聞飛屐。
長縚短帽黄絁裘，從一山童持藥笈。
近傳老仙嘗過市，此翁或是那可識。
逡巡相語或稽首，爭獻名樽冀餘瀝。
我欲自言度不聽，亦復軒然爲專席。
高談方縱驚四座，不覺鄰雞呼夢破。
人生自欺多類此，撫枕長謠識吾過。
記東村父老言
作者：陸游
朝代：宋

原上一縷雲，水面數點雨。
夾衣己覺冷，秋令遽如許。
行行適東村，父老可共語。
披衣出迎客，芋栗旋烹煮。
自言家近郊，生不識官府。
甚愛問孝書，請學公勿拒。
我亦爲欣然，開卷發端緒。
講說雖淺近，於子或有補。
耕荒兩黄犢，庇身一茅宇。
勉讀庶人章，淳風可還古。
記老農語
作者：陸游
朝代：宋

霜清楓葉照溪赤，風起寒鴉半天黑。
魚陂車水人竭作，麥壟翻泥牛盡力。
碓舂玉粒恰輸租，籃挈黄雞還作貸。
歸來糠粞常不饜，終歲辛勤亦何得。
雖然君恩烏可忘，爲農力耕自其職。
百錢布被可過冬，但願時清無盜賊。
記閑
作者：陸游
朝代：宋

白雲堆裏看青山，猿鳥爲鄰日往還。
黄綺後身應我是，再來依舊一生閑。
訪僧支提寺
作者：陸游
朝代：宋

高名每慣習鑿齒，巨眼忽逢支道林。
共夜不知紅燭短，對床空嘆白雲深。
滿前鐘鼓何曾忍，匝地毫光不用尋。
欲識天冠真面目，鳥啼猿嘯總知音。
訪客不遇
作者：陸游
朝代：宋

風急斜吹帽，泥深亂濺衣。
杜門常畏罵，訪客却空歸。
老馬舉蹄懶，枯槐無葉飛。
馳驅幾時了，散髮憶苔磯。
訪客至北門抵暮乃歸
作者：陸游
朝代：宋

北郭那辭十里遥，上車且用慰無聊。
九衢浩浩市聲合，四野酣酣雪意驕。
清鏡新磨臨綠浦，長虹橫絕度朱橋。
歸來熟睡明方起，卧聽鄰牆趁早朝。
訪客至西郊
作者：陸游
朝代：宋

摵摵敗葉飛，黯黯寒雲低。
村墟與市里，觸目一慘悽。
今日病體輕，駕言適城西。
丹柿滿野店，青帘出江隄。
獵騎載雉兔，樵擔懸鶉雞。
居人各自得，使我念故谿。
故谿不敢說，况復朝金閨。
傷哉齧雪翁，歲晚猶牧羝。
下愚不自還，大惑終身迷。
君恩何由報，力耕愧黔黎。
訪客至近郊
作者：陸游
朝代：宋

訪客西郊路，停車小苑門。
閑雲寧有雨，淡日不成暄。
鷺下青蘋浦，鴉啼綠樹村。
還家未索莫，隨分具魚飧。
訪山家
作者：陸游
朝代：宋

捨舟步上若耶溪，壽櫟修藤路欲迷。
僧院倚山馴栗鼠，野塘漲水下茭雞。
草侵古路迢迢遠，雲傍行人故故低。
薄暮但尋遺毳去，山家正在鶴巢西。
訪昭覺老
作者：陸游
朝代：宋

久矣耆年罷送迎，喜聞革履下堂聲。
逰山笑我驀直去，過憂憐君太瘦生。
庭際楠陰凝晝寂，牆頭鵲語報秋晴。
功名已付諸賢了，長作閑人樂太平。
訪村老
作者：陸游
朝代：宋

强健如翁舉世稀，夜深容我叩門扉。
大兒叱犢戴星出，稚子捕魚乘月歸。
骨肉團欒無遠別，比鄰假貸不相違。
人間可羨惟農畝，又見秋燈照搗衣。
訪楊先輩不遇因至石室
作者：陸游
朝代：宋

訪客客已去，追涼成獨行。
衣冠嚴漢殿，草木拱秦城。
古甃蒼苔滑，空庭落日明。
出門還儻恍，列屋打碑聲。
訪毛平仲問疾與其子适同遊柯山觀王質爛柯遺跡
作者：陸游
朝代：宋

籃輿訪客過仙村，千載空餘一局存。
曵杖不妨呼小友，還家便恐見来孫。
林巒巉絕秋風瘦，樓堞參差暮氣昏。
酒美魚肥吾事畢，一庵那得住雲根。
訪醫
作者：陸游
朝代：宋

衰與病相乘，況復積憂慮。
眩昏坐輒瞑，疲弱行欲仆。
今晨訪之醫，見語疾當去。
脉来如泉源，未易測君數。
盛衰當自察，信醫固多誤。
養氣勿動心，生死良細故。
訪野人
作者：陸游
朝代：宋

我行城西南，適茲素秋時。
風露雖已高，草木鬰未衰。
敲門尋野人，一笑萬事非。
拂榻意何勤，酒釅雁鶩肥。
新凉天所賜，盡醉不足辭。
擊壤歌堯年，瞑目以爲期。
訪野人家
作者：陸游
朝代：宋

山入柴門穿，橋通野路長。
群童挑燕筍，幼婦采雞桑。
淳古非今俗，留連到夕陽。
盤飱敢辭飽，滿箸藥苗香。
訪野老
作者：陸游
朝代：宋

農事元知要細評，野人有舊得尋盟。
林深未見果蔬地，舍近先聞鷄犬聲。
春水築塘謀竭作，陽坡卧犢約同耕。
老來常嘆人情薄，深愧今朝倒屐迎。
訪隱者
作者：陸游
朝代：宋

湖曲有隱者，時時容叩門。
人如釣渭叟，地似避秦村。
笑語囂塵遠，衣冠古製存。
山寒歸路晚，相與盡瓢樽。
訪隱者不遇
作者：陸游
朝代：宋

秋高山色青如染，寒雨霏微時數點。
蘭亭在眼久不到，每對湖山輒懷歉。
雅聞其下有隱士，漠漠孤烟起松崦。
獨携拄杖行造之，枳籬數曲柴門掩。
笛聲尚近人已遯，日啜薄糜終不貶。
何如小住共一尊，山藜野芋分猿嗛。
訪青神尉廨借景亭蓋山谷先生舊遊也
作者：陸游
朝代：宋

造朝下白帝，吊古遊青神。
城頭三間屋，聊得岸我巾。
元祐太史公，世寧有斯人。
瘴烟侵玉骨，老作宜州民。
至今杖屨地，來者猶酸辛。
密竹翦已空，喬木亦半薪。
陂池獨渺然，中有鷗鷺馴。
人生能自足，一尉可終身。
三嘆下城去，捩柂春江津。
詠史
作者：陸游
朝代：宋

入郢功成賜屬鏤，削吴計用載厨車。
閉門種菜英雄事，莫笑衰翁日荷鋤。
詠史
作者：陸游
朝代：宋

夜雨燈前感概深，爲邦一士重千金。
風雲未展康時略，天地能知許國心。
劍忽拄頤都將相，帽曾壓耳隠山林。
英雄自古常如此，君看隆中梁甫吟。
試筆
作者：陸游
朝代：宋

人間元無第一手，萬事端如屈伸肘。
但能看破即超然，何代商山無四叟。
老民自視中何有，傾身經營一杯酒。
此外管城差可人，相從且作明窗友。
試筆
作者：陸游
朝代：宋

清談數語猶疑過，平地徐行亦慮危。
酌酒淺深須在我，更衣單複要隨時。
試筆
作者：陸游
朝代：宋

用筆如用人，利鈍烏可常。
必欲責其全，無乃廢所長。
宣城與晉陵，聲價略相當。
不知今何年，森然集龜堂。
和墨若瑿黑，搗紙如銀光。
心手適調一，運此紫毫鋩。
前却俱稱意，六驥馳康莊。
聊復取一快，詎必師鍾張。
試筆二首·其一
作者：陸游
朝代：宋

烹葵飯豆飽還休，弄筆翻書歲又秋。
靈府湛然如止水，擬將何地著閑愁。
試筆二首·其二
作者：陸游
朝代：宋

紅絲玉斗紫毫鋩，歲晚相從味更長。
不似樂天歸老日，柳枝駱馬兩堪傷。
試茶
作者：陸游
朝代：宋

北窗高臥鼾如雷，誰遣香茶挽夢回。
緑地毫甌雪花乳，不妨也道入閩来。
試茶
作者：陸游
朝代：宋

强飯年來幸未衰，睡魔百萬要支持。
難從陸羽毀茶論，寧和陶潜止酒詩。
乳井簾泉方徧試，柘羅銅碾雅相宜。
山僧剝啄知誰報，正是松風欲動時。
試茶
作者：陸游
朝代：宋

蒼爪初驚鷹脱韝，得湯已見玉花浮。
睡魔何止避三舍，歡伯直知輸一籌。
日鑄焙香懷舊隐，谷簾試水憶西逰。
銀缾銅碾俱官様，恨欠纖纖爲捧甌。
試院春晚
作者：陸游
朝代：宋

病思蕭條掩緑罇，閑坊寂歴鎖朱門。
故人别久難尋夢，遠客愁多易斷魂。
漫漫晚花吹瀼岸，離離春草上宫垣。
此生飄泊何時已，家在山陰水際村。
詩一首
作者：陸游
朝代：宋

上重支三枕，趺寒踏兩裘。
悠悠煎藥水，常照夜深愁。
詩酒
作者：陸游
朝代：宋

我生寓詩酒，本以全吾真。
酒既工作病，詩亦能窮人。
每欲兩忘之，永爲耕樵民。
周旋日已久，棄去終無因。
齒髮益衰謝，肝膽猶輪囷。
吟哦撼四壁，嵬峨頹烏巾。
江上處處好，風月年年新。
正爾豈不樂，浩歌終此身。
詩酒
作者：陸游
朝代：宋

詩酒平生樂，無如老病侵。
才衰愁韵險，量退怯杯深。
宿露滋金藟，微霜點纈林。
呼鷹五陵路，惆悵少年心。
詩酒
作者：陸游
朝代：宋

酒隠凌晨醉，詩狂徹旦歌。
憫憐蝸左角，嘲笑螘南柯。
風月隨長笛，江湖入短蓑。
平生會心處，最向漆園多。
詹仲信以山水二軸爲壽固辭不可乃各作一絕句謝之·春山
作者：陸游
朝代：宋

策蹇渡橋春雨餘，亂山缺處草亭孤。
不知何許丹青手，畫我當年入蜀圖。
詹仲信以山水二軸爲壽固辭不可乃各作一絕句謝之·雪山
作者：陸游
朝代：宋

雪崦梅村一徑斜，茆簷烟火兩三家。
眼明見此幽栖地，却恨吾廬已太奢。
詹仲信出示卜居詩佳甚作二絕句謝之·其一
作者：陸游
朝代：宋

十里相望亦未遥，何由頻得慰無聊。
老來萬事慵開眼，獨喜詩盟不寂寥。
詹仲信出示卜居詩佳甚作二絕句謝之·其二
作者：陸游
朝代：宋

年來阻闊動經時，忽見新篇乃爾奇。
安得齊紈翦團扇，爲君小草卜居詩。
誌公院在劍門東五里院東石壁間有若僧負杖者杖端髣髴有刀尺拂子之狀
作者：陸游
朝代：宋

江東爭奪纏妖祲，哀哉斯民亂方甚。
錦幪老人蓋古佛，現身爲作大慈蔭。
蕭翁八十尚兒癡，旛蓋鍾螺閙中禁。
當時此老黙笑渠，大法棟梁身獨任。
杖頭示人三轉語，開口喪身如飲鴆。
紛紛放弑但可憐，何曾爲汝陳符讖。
誦書示子聿二首·其一
作者：陸游
朝代：宋

乃翁誦書舍東偏，吾兒相和山之巔。
翁老且衰常早眠，兒聲夜半方泠然。
楚公著書數百編，少師手校世世傳。
我生七十有八年，見汝任此寧非天。
誦書示子聿二首·其二
作者：陸游
朝代：宋

易傳三聖至仲尼，炎炎秦火乃見遺。
經中獨無一字疑，正須虛心以受之。
世衰道散吁可悲，我老欲學無碩師。
父子共讀忘朝饑，此生有盡志不移。
諭鄰人三首·其一
作者：陸游
朝代：宋

鄰曲有米當共舂，何至一旦不相容。
爲善何嘗分士農，堯民皆當變時雍。
諭鄰人三首·其三
作者：陸游
朝代：宋

世通婚姻對門扉，禍福饑飽常相依。
忿爭得直義愈非，不如一醉懷牒歸。
諭鄰人三首·其二
作者：陸游
朝代：宋

相攻本出忿與疑，能不終訟固已奇。
訟端可窒君試思，歲時鄰里相諧嬉。
謁凌雲大像
作者：陸游
朝代：宋

出郭幽尋一笑新，徑呼艇子截烟津。
不辭疾步登重閣，聊欲今生識偉人。
泉鏡正涵螺髻緑，浪花不犯寶趺塵。
始知神力無窮盡，丈六黄金果小身。
謁告歸臥晚登子城
作者：陸游
朝代：宋

此身真是抱官囚，厭見長空赤日流。
齋壁曉山千嶂雪，扇紈新雁一汀秋。
繫船空作清湘夢，御氣難尋太華遊。
菱角藕絲還恨少，強攜玉瀣醉高樓。
謁巫山廟兩廡碑版甚衆皆言神佐禹開峽之功而詆宋玉高唐賦之妄予亦賦詩一首
作者：陸游
朝代：宋

真人翳鳯駕蛟龍，一念何曾與世同。
不爲行雲求弭謗，那因治水欲論功。
翺翔想見虚無裏，毁譽誰知溷濁中。
讀盡舊碑成絕倒，書生惟慣諂王公。
謁漢昭烈惠陵及諸葛公祠宇
作者：陸游
朝代：宋

雨止風益豪，雪作雲不動。
凄凉漢陵廟，衰草卧翁仲。
畫妓空笙竽，土馬闕羈鞚。
壤沃黄犢耕，柏密幽鳥哢。
尚想忠武公，身任社稷重。
整整渭上營，氣已無岐雍。
少須天意定，破賊寜患衆。
興亡信有數，星隕事可痛。
陵邊四五家，茆竹居接棟。
手皸紙上箔，醅熟酒鳴甕。
雖嗟生理微，亦足逭饑凍。
劉葛固雄傑，閲世均一夢。
論高常近迂，才大本難用。
九原不可作，再拜臨風慟。
謁石犀廟
作者：陸游
朝代：宋

閑過石犀祠，登堂一嘆欷。
江回陵谷變，碑斷市朝非。
荒圃連寒壟，斜陽映夕霏。
興亡俱昨夢，惆悵跨驢歸。
謁諸葛丞相廟
作者：陸游
朝代：宋

漢終四百天所命，老賊方持太阿柄。
區區梁益豈足支，不忍安坐觀異姓。
遺民亦知王室在，閏位那干天統正。
公雖已没有神靈，猶假賊手誅鍾鄧。
前年我過沔陽祠，再拜奠爼衰泪迸。
潔齋請作送迎詩，精忠大義神其聽。
講學
作者：陸游
朝代：宋

遷善以美身，講學以盡性。
能爲可行爾，用舍固有命。
天方斲斯文，魯叟虛歷聘。
黎元則可哀，窮死吾何病。
謝君寄一犁春雨圖求詩爲作絕句二首·其一
作者：陸游
朝代：宋

說著功名我自羞，喜君解劍換吳牛。
莫將江上一犁雨，輕博人間萬戶侯。
謝君寄一犁春雨圖求詩爲作絕句二首·其二
作者：陸游
朝代：宋

老農雖瘠喜牛肥，回首紅塵萬事非。
耕罷春蕪天欲暮，小舟衝雨載犁歸。
謝客相過
作者：陸游
朝代：宋

我力日愈衰，人事不敢倡。
窮巷春多泥，何以稅客鞅。
諸君顧何取，勤懇問亡恙。
賦詩代尺書，跂望徒悢悢。
謝張廷老司理録示山居詩二首·其一
作者：陸游
朝代：宋

憔悴經年客瘴鄉，把君詩卷意差強。
古人三語猶嗟賞，況是珠璣滿錦囊。
謝張廷老司理録示山居詩二首·其二
作者：陸游
朝代：宋

老覺人間萬事非，但思茆屋映疏籬。
秋衾已是饒歸夢，更讀山居二十詩。
謝張時可通判贈詩編
作者：陸游
朝代：宋

聖朝中興六十年，君家文武何聨翩。
先生劍履冠麟閣，後嗣簪槖陪甘泉。
流傳到君愈卓犖，投我千篇皆傑作。
未分玉帳萬貔貅，且擅詩人一丘壑。
爾来士氣日靡靡，文章光燄伏不起。
君今已似驥籋雲，更看他年鯤擊水。
謝徐居厚汪叔潜携酒見訪
作者：陸游
朝代：宋

我雖生亂離，猶及見前輩。
衣冠方南奔，文獻往往在。
幸供掃灑役，迹忝諸生內。
話言猶在耳，造次敢不佩。
殘年趨死近，孤學與時背。
妄出更何求，終老事耕耒。
史君稽古學，力大障橫潰。
廣文亦偉士，名字震當代。
同舟肯過我，凜與前修配。
憂時抱忠鯁，論事極慷慨。
嗟予雖益衰，耳目幸未廢。
何當卜鄰牆，早暮聆謦欬。
謝徐志父帳幹惠詩編
作者：陸游
朝代：宋

平生聞若人，筆墨極奇峭。
相望二千里，安得接談笑。
一朝獲其詩，驚喜踰素料。
夜窗取吟諷，寒燈耿相照。
舂容清廟歌，縹緲蘇門嘯。
蹴天浙江濤，照野楚山燒。
每篇十過讀，玩味頭屢掉。
正如啜名酒，雖愛不忍釂。
看君亦華髮，氣壓萬年少。
予昔從茶山，辱賞三語妙。
文章老不進，憔悴今可吊。
誰知牛車鐸，黄鐘乃同調。
願君時來過，勿恤俗子誚。
謝朱元晦寄紙被二首·其一
作者：陸游
朝代：宋

木枕藜床席見經，卧看飄雪入窗欞。
布衾紙被元相似，只欠高人爲作銘。
謝朱元晦寄紙被二首·其二
作者：陸游
朝代：宋

紙被圍身度雪天，白於狐腋軟於綿。
放翁用處君知否，絕勝蒲團夜坐禪。
謝李平叔郎中問疾
作者：陸游
朝代：宋

吏部朝回早，幽人病始蘇。
過門迂問訊，欹枕聽傳呼。
緣瘦重裁帽，因衰學染鬚。
投詩發公笑，試想此形模。
謝演師送梅二首·其一
作者：陸游
朝代：宋

早梅時節到江南，已判樽前酒滿衫。
輸與西鄰明上座，解從大庾嶺頭參。
謝演師送梅二首·其二
作者：陸游
朝代：宋

折送江梅意不疏，要敎相對鬬清臞。
爲君著向明窗下，試問山翁具眼無。
謝王子林判院惠詩編
作者：陸游
朝代：宋

文章有定價，議論有至公。
我不如誠齋，此評天下同。
王子江西秀，詩有誠齋風。
今年入修門，軒軒若飛鴻。
人言誠齋詩，浩然與俱東。
字字若長城，梯衝何由攻。
我望已畏之，謹避不欲逢。
一日來叩門，錦囊出幾空。
我欲與馳逐，未交力已窮。
太息謂王子，諸人無此功。
騎驢上灞橋，買酒醉新豐。
知子定有人，詎必老鈍翁。
謝王彦光提刑見訪并送茶
作者：陸游
朝代：宋

邇英帷幄舊儒臣，肯顧荒山野水濱。
不怕客嘲輕薄尹，要令我識老成人。
颿回鼓轉東城暮，酒冽橙香一笑新。
遥想解酲須底物，隆興第一壑源春。
謝郭希吕送石洞酒
作者：陸游
朝代：宋

從事今朝真到齊，春和盎盎却秋凄。
色如夷甫玉麈尾，價敵茂陵金褭蹏。
瑞露頗疑名太過，槖泉猶恨韵差低。
山園雪後梅花動，一榼常須手自攜。
謝韓實之直閣送燈二首·其一
作者：陸游
朝代：宋

玉作華星綴絳繩，樓臺交映暮天澄。
東都父老今誰在，腸斷當時諫浙燈。
謝韓實之直閣送燈二首·其二
作者：陸游
朝代：宋

舊友年來不作疏，華燈乃肯寄蝸廬。
寧知此老蕭條甚，二尺檠前正讀書。
識喜
作者：陸游
朝代：宋

本自怕沾京洛塵，固應不吐相君茵。
偶逃鼉作鯨吞地，幸保詩狂酒病身。
傲世曾歌楚人鳳，著書久絕魯郊麟。
山村且試筇枝興，風月秋來正一新。
識喜
作者：陸游
朝代：宋

齒搖徐自定，髮脫却重生。
意適簪花舞，身輕捨杖行。
僧招决棋戰，客讓主詩盟。
尚欲瀟湘去，烟帆不計程。
識愧
作者：陸游
朝代：宋

幾年羸疾卧家山，牧豎樵夫日往還。
至論本求編簡上，忠言乃在里閭間。
私憂驕虜心常折，念報明時涕每潸。
寸祿不沾能及此，細聽只益厚吾顔。
護國天王院故神霄玉清萬壽宫也廢圯略盡而規模尚極壯麗過之有感
作者：陸游
朝代：宋

太霄帝君神霄府，一日璽書行海宇。
築宫奔走誰敢後，萬牛挽材山作礎。
步虚夜半落雲間，玉磬漻漻鸞鶴舞。
帝師丞相領使君，侍晨校籍紛如雨。
洛陽臨淮小睥睨，御史立奏投裔土。
從來桑門喜嘲競，舉國冠巾噤無語。
古傳東海會揚塵，君看此地亦荆榛。
霓旌仙仗空遺堵，甃缺臺傾知幾春。
牧兒驅牛齧庭草，誰記劍佩來朝真。
斜陽却上筍輿去，溝水泠泠愁殺人。
讀何斯舉黄州秋居雜詠次其韵十首·其一
作者：陸游
朝代：宋

造請非所長，一带每懶束。
揖客雖小殊，亦未勝僕僕。
正須駕柴車，歸藝東籬菊。
故山甘水泉，群飲友麋鹿。
百年不堪玩，萬事要自燭。
小人欺屋漏，吾輩當戒獨。
讀何斯舉黄州秋居雜詠次其韵十首·其一〇
作者：陸游
朝代：宋

少年去國時，不忍輕出晝。
晚歸補省郎，但覺慚列宿。
人豈不自揣，幸矣老雲岫。
知止詎敢希，要且避嘲詬。
誰將有限身，遺臭古今宙。
人誅雖或逃，陰陽將汝寇。
讀何斯舉黄州秋居雜詠次其韵十首·其七
作者：陸游
朝代：宋

賦性本剛褊，直欲棲深山。
晚乃稍悔悟，自恨不少寬。
胡越本一家，禍福環無端。
少忍萬事畢，孰爲熱與寒。
我友爲我言，冠蓋滿長安。
人人不如君，八十猶朱顔。
讀何斯舉黄州秋居雜詠次其韵十首·其三
作者：陸游
朝代：宋

全家寄舴艋，結茅非始謀。
江市得烟蓑，不博千金裘。
道散俗日薄，老聃出衰周。
治身去健羨，如稼必去蟊。
吾身一隙塵，斯世一客郵。
君能通其說，生死真浮休。
讀何斯舉黄州秋居雜詠次其韵十首·其九
作者：陸游
朝代：宋

人生天壤間，出處本異趣。
釋耒入市朝，徒失邯鄲步。
昔人亦有言，刻足以適屨。
奈何不自反，忽已迫霜露。
我躬尚不閱，况爲子孫慮。
歲晚故山寒，地爐可煨芋。
讀何斯舉黄州秋居雜詠次其韵十首·其二
作者：陸游
朝代：宋

少從長者遊，粗聞聖人道。
日食雖一簞，頗覺顔色好。
辛勤五十年，猶秉後凋操。
風俗日已移，令人惡懷抱。
紛紛堪一咍，驕我以旗纛。
豈知江湖間，世襲散人號。
讀何斯舉黄州秋居雜詠次其韵十首·其五
作者：陸游
朝代：宋

夜靜我欲歌，四座且勿喧。
堯舜本得道，富貴何足捐。
聖人久不作，學者墮語言。
著書各專門，百家散如烟。
一身有不知，况察魚與鳶。
安得天下士，相與明忘筌。
讀何斯舉黄州秋居雜詠次其韵十首·其八
作者：陸游
朝代：宋

倚牆有鉏耰，當戶有杼軸。
雖云生產薄，桑麻亦滿目。
况承先人教，藏書令汝讀。
求仁固不遠，所要念念熟。
喟然語兒子，勿愧藜莧腹。
亦勿慕虛名，守此不啻足。
讀何斯舉黄州秋居雜詠次其韵十首·其六
作者：陸游
朝代：宋

古人處丘園，如彼不嫁女。
終身秉大節，敢恨老環堵。
嗟予晚乃覺，乞骸歸卒伍。
去就講已熟，穴居宜知雨。
百尺持汲綆，道長畏天暑。
先見雖有慚，愛身亦自許。
讀何斯舉黄州秋居雜詠次其韵十首·其四
作者：陸游
朝代：宋

眾星麗長空，惟月最爲傑。
峨峨大圜鏡，粲粲白玉玦。
穿林散珠璣，入戶凜霜雪。
世方喜繁華，我獨慘不悅。
清光真可友，肝肺冰欲結。
彼哉市朝人，忿欲生內熱。
讀僊書作
作者：陸游
朝代：宋

與世已如風馬牛，松風終日聽颼飀。
一爐丹熟定不死，半甕酒香安得愁。
腰带鞓前秋萬頃，香爐峰下水交流。
人間事事皆須命，惟有神仙可自求。
讀前輩詩文有感
作者：陸游
朝代：宋

我無前輩千鈞筆，造物爭功謝不能。
已分文章歸委靡，可憐意氣尚憑陵。
鸞旗廣殿晨排仗，鐵馬黄河夜踏冰。
此事要須推大手，蟬嘶分付與吳僧。
讀劉蕡策
作者：陸游
朝代：宋

志士仁人氣薄雲，唐家惟有一劉蕡。
看渠放逐蛇龍手，那肯驅蠅與拍蚊。
讀史
作者：陸游
朝代：宋

南言蓴菜似羊酪，北說茘枝如石榴。
自古論人多類此，簡編千載判悠悠。
讀史
作者：陸游
朝代：宋

夜對遺編嘆復驚，古來成敗浩縱橫。
功名多向窮中立，禍患常從巧處生。
萬里關河歸夢想，千年王霸等棋枰。
人間只有躬耕是，路過桑村最眼明。
讀史
作者：陸游
朝代：宋

民間斗米兩三錢，萬里耕桑罷戍邊。
常使屏風寫無逸，應無烽火照甘泉。
讀史
作者：陸游
朝代：宋

青燈耿耿夜沉沉，掩卷凄然感獨深。
恤緯不遑嫠婦嘆，美芹欲獻野人心。
孤忠要有天知我，萬事當思後視今。
君看宣王何似主，一篇庭燎未忘箴。
讀史
作者：陸游
朝代：宋

馬周浪迹新豐市，阮籍興懷廣武城。
用捨雖殊才氣似，不妨也是一書生。
讀史二首·其一
作者：陸游
朝代：宋

人間著脚盡危機，睡覺方知夢境非。
莫怪富春江上客，一生不厭釣漁磯。
讀史二首·其一
作者：陸游
朝代：宋

蕭相守關成漢業，穆之一死宋班師。
赫連拓跋非難取，天意從來未易知。
讀史二首·其二
作者：陸游
朝代：宋

榮悴紛紛醉夢中，轉頭何事不成空。
全家采藥鹿門去，我憶襄陽龐德公。
讀史二首·其二
作者：陸游
朝代：宋

顔良文醜知何益，關羽張飛死可傷。
等是人間號驍將，太山寧比一毫芒。
讀史四首·其一
作者：陸游
朝代：宋

湘帙牙籤滿架書，流泉决决竹疏疏。
人生得志寧無命，一室何妨且掃除。
讀史四首·其三
作者：陸游
朝代：宋

男子胸中正要奇，立談能立太平基。
君王玉鉞無窮恨，千載茫茫誰復知。
讀史四首·其二
作者：陸游
朝代：宋

王侯到底是虛名，何物能爲我重輕。
徒步出關胡不可，向來常笑棄繻生。
讀史四首·其四
作者：陸游
朝代：宋

自古功名亦偶諧，胸中要使浩無涯。
可憐赫赫丹陽尹，數顆檳榔尚繫懷。
讀史有感
作者：陸游
朝代：宋

英雄自古埋秋草，世上兒童共笑狂。
射賊曾飛白羽箭，閉門空枕緑沉槍。
隆中高卧人千載，易水悲歌涙數行。
讀盡青編窗日晚，一尊聊復吊興亡。
讀史有感三首·其一
作者：陸游
朝代：宋

不肯低頭就世事，亦不作箋與天公。
惟須痛飲以醉死，亂山深處聽松風。
讀史有感三首·其三
作者：陸游
朝代：宋

蘇門長嘯不可親，鹿門采藥更絕塵。
老死故山雖自許，掩書未免愧斯人。
讀史有感三首·其二
作者：陸游
朝代：宋

昔人識不過十字，富貴封侯渠自如。
龜堂閉門萬卷讀，一字不肯供時須。
讀呂舍人詩追次其韵五首·其一
作者：陸游
朝代：宋

士生始從學，取友實先務。
吾聞諸古人，傾蓋有如故。
漢宮長生藥，至取雲表露。
治身當何如，而受一塵污。
讀呂舍人詩追次其韵五首·其三
作者：陸游
朝代：宋

少壯如昨日，忽已及耄期。
舊友散莫收，亦復少新知。
言歸鏡湖上，日日醉東籬。
自笑如寒蝶，裴回殘菊枝。
讀呂舍人詩追次其韵五首·其二
作者：陸游
朝代：宋

有過當相規，有善當相告。
豈惟定新交，亦以篤舊好。
勢利古所羞，置之勿復道。
霜霣萬木凋，孰秉歲寒操。
讀呂舍人詩追次其韵五首·其五
作者：陸游
朝代：宋

三沐復三熏，佩玉懷明珠。
何至不自珍，欲效豕負塗。
傳呼雖甚寵，正可誇群奴。
君看魏徵孫，世世爲農夫。
讀呂舍人詩追次其韵五首·其四
作者：陸游
朝代：宋

道士成金丹，青雲可接翼。
小夫豈知此，危坐學數息。
如持一畚土，自謂河可塞。
生不遇碩師，幾何不自賊。
讀唐人愁詩戲作五首·其一
作者：陸游
朝代：宋

少時喚愁作底物，老境方知世有愁。
忘盡世間愁故在，和身忘却始應休。
讀唐人愁詩戲作五首·其三
作者：陸游
朝代：宋

天恐文人未盡才，常教零落在蒿萊。
不爲千載離騷計，屈子何由澤畔來。
讀唐人愁詩戲作五首·其二
作者：陸游
朝代：宋

清愁自是詩中料，向使無愁可得詩。
不屬僧窗孤宿夜，即還山驛旅遊時。
讀唐人愁詩戲作五首·其五
作者：陸游
朝代：宋

飛雪安能住酒中，閑愁見酒亦消融。
山家有力參天地，不放清尊一日空。
讀唐人愁詩戲作五首·其四
作者：陸游
朝代：宋

我輩情鍾不自由，等閑白却九分頭。
此懷豈獨騷人事，三百篇中半是愁。
讀唐人樂府戲擬思婦怨
作者：陸游
朝代：宋

一自門前征馬嘶，此心常與斷雲西。
雙飛空羨雉朝雊，獨泣忍聞烏夜啼。
遼海晝昏塵漠漠，杜陵春到草萋萋。
孤愁可爲鄰姬說，只有臨樽醉似泥。
讀唐書
作者：陸游
朝代：宋

力行可使金如土，篤好能徠馬若龍。
斗米三錢本常事，風雲千載自難逢。
讀唐書忠義傳
作者：陸游
朝代：宋

志士慕古人，忠臣挺奇節。
就死有處所，天日爲無色。
大義孰不知，臨難欠健决。
我思杲卿髮，可配嵇紹血。
讀夏書
作者：陸游
朝代：宋

巨浸稽天日沸騰，九州人死若丘陵。
一朝財得居平土，峻宇雕牆已遽興。
讀宛陵先生詩
作者：陸游
朝代：宋

李杜不復作，梅公真壯哉。
豈惟凡骨換，要是頂門開。
鍛鍊無遺力，淵源有自來。
平生解牛手，餘刃獨恢恢。
讀宛陵先生詩
作者：陸游
朝代：宋

歐尹追還六籍醇，先生詩律擅雄渾。
導河積石源流正，維嶽崧高氣象尊。
玉磬漻漻非俗好，霜松鬱鬱有春溫。
向来不導無譏評，敢保諸人未及門。
讀後漢書二首·其一
作者：陸游
朝代：宋

賃舂老子吾所慕，垂世文章寧在多。
詩不刪來二千載，世間惟有五噫歌。
讀後漢書二首·其二
作者：陸游
朝代：宋

季英行年九十八，猶灌園蔬授六經。
我欲圖之置齋壁，世無顧陸善丹青。
讀易
作者：陸游
朝代：宋

大易中含造化機，王何元未造精微。
乾坤要自吾身看，卧聽雞鳴起索衣。
讀易
作者：陸游
朝代：宋

揖遜干戈兩不知，巢居穴處各熙熙。
無端鑿破乾坤秘，禍始羲皇一畫時。
讀易二首·其一
作者：陸游
朝代：宋

羸軀抱疾時時劇，白髮乘衰日日增。
凈掃東窗讀周易，笑人投老欲依僧。
讀易二首·其二
作者：陸游
朝代：宋

老喜杜門常謝客，病惟讀易不迎醫。
冬來更愧乖慵甚，醉過收蕎下麥時。
讀晉書
作者：陸游
朝代：宋

諸公日飫萬錢厨，人乳蒸豚玉食無。
誰信秋風雒城裏，有人歸棹爲蓴鱸。
讀書
作者：陸游
朝代：宋

先親愛我讀書聲，追慕慈顔涕每傾。
萬事到前心盡懶，一編相向眼偏明。
致君正使違初志，爲己猶當畢此生。
更祝吾兒思早退，雨蓑烟笠事春耕。
讀書
作者：陸游
朝代：宋

兩兩星躔九九車，天津笑我醉騎驢。
床頭正可著周易，架上何妨抽漢書。
幸有古人同臭味，不嫌兒子似迃疏。
頹然白髮雖堪鄙，耐事禁愁却有餘。
讀書
作者：陸游
朝代：宋

兩眼欲讀天下書，力雖不迨志有餘。
千載欲追聖人徒，慷慨自信寧免愚。
置書不讀談虛無，誰其始爲此創疽。
古時澤被禽與魚，博施所以爲唐虞。
正使老釋信不誣，爲我未免近楊朱。
高軒大旆塞路衢，臺閣尊顯來于于。
安得禹皋日陳謨，沾濡四表無焦枯。
坐令事業見真儒，老農不恨老耕鉏。
讀書
作者：陸游
朝代：宋

力不扶微學，心猶守舊聞。
壁間科斗字，秦火豈能焚。
讀書
作者：陸游
朝代：宋

古人已死書獨存，吾曹賴書見古人。
後之視今猶視古，吾書未泯要有取。
賈生痛哭漢文時，至今讀之有餘悲。
魏徵嘻笑封德彝，生亦豈責絳灌知。
窮秋風雨卧孤館，萬世悠悠百年短。
垂死成功亦未晚，安知無人嘆微管。
讀書
作者：陸游
朝代：宋

堯庭君相都俞盛，闕里師生博約深。
我讀殘編食忘味，朱絃三歎有遺音。
讀書
作者：陸游
朝代：宋

少從師友講唐虞，白首襟懷不少舒。
舊謂皆當付之酒，今知莫若信吾書。
朱黄參錯鷄鳴後，籤帙從橫月墮初。
撫几欣然時有得，此翁作計未全疏。
讀書
作者：陸游
朝代：宋

平生愛客如愛書，力雖不逮意有餘。
門前車馬久掃迹，老病又與黄卷疏。
人情冷暖可無問，手不觸書吾自恨。
今年入秋風雨頻，燈火得凉初可近。
年過七十眼尚明，天公成就老書生。
舊業雖衰猶不墜，夜窗父子讀書聲。
讀書
作者：陸游
朝代：宋

憶昔年少時，把卷惟引睡。
惰遊過日月，自咎輒涕泗。
老來百事廢，却覺書多味。
豈惟時有得，聖域可坐致。
譬如入武庫，戃怳不暇視。
淺陋安能名，出門但驚喟。
天球及河圖，千古所共秘。
幸今發其藏，雖老敢自棄。
讀書
作者：陸游
朝代：宋

放翁白首歸剡曲，寂寞衡門書滿屋。
藜羮麥飯冷不嘗，要足平生五車讀。
校讎心苦謹塗乙，吟諷聲悲雜歌哭。
三蒼奇字已殺青，九譯旁行方著錄。
有時達旦不滅燈，急雪打窗聞簌簌。
倘年七十尚一紀，墜典斷編真可續。
客来不怕笑書癡，終勝牙籖新未觸。
讀書
作者：陸游
朝代：宋

束髮論交一世豪，暮年憔悴困蓬蒿。
文辭博士書驢劵，職事參軍判馬曹。
病裏猶須看周易，醉中亦復讀離騷。
若爲可奈功名念，試覓并州快剪刀。
讀書
作者：陸游
朝代：宋

稽古衰猶力，翻書夜達晨。
思人頻掩卷，感事忽霑巾。
世閱幾春夢，身今一老民。
忍窮端已慣，蔬食又經旬。
讀書
作者：陸游
朝代：宋

讀書四更燈欲盡，胸中太華蟠千仞。
仰呼青天那得聞，窮到白頭猶自信。
策名委質本爲國，豈但空取黄金印。
故都即今不忍說，空宮夜夜飛秋燐。
士初許身輩稷契，歲晚所立慚廉藺。
正看憤切詭成功，已復雍容託觀釁。
雖然知人要未易，詎可例輕天下士。
君不見長松臥壑困風霜，時来屹立扶明堂。
讀書
作者：陸游
朝代：宋

讀書肝膽尚輪囷，蠹簡堆中著此身。
飽識三千餘歲事，已爲七十四年人。
鏡中衰鬢難藏老，海內虛名不救貧。
只欲從今都掃盡，剩沽春酒答新春。
讀書
作者：陸游
朝代：宋

遠遯江湖上，端居風雨中。
紙新窗正白，爐暖火通紅。
籖帙方重整，聲形且細窮。
扶衰倘未死，更破十年功。
讀書二首·其一
作者：陸游
朝代：宋

面骨峥嶸鬢欲疏，退藏只合臥蝸廬。
自嫌尚有人間意，射雉歸來夜讀書。
讀書二首·其二
作者：陸游
朝代：宋

歸老寕無五畆園，讀書本意在元元。
燈前目力雖非昔，猶課蠅頭二萬言。
讀書有感
作者：陸游
朝代：宋

洙泗諸生尊所聞，豈容兀者亦中分。
焚經競欲愚黔首，亡史誰能及闕文。
吾道固應千古在，幾人虛用一生勤。
世間倚相何曾乏，會與明時誦典墳。
讀書未終卷而睡有感
作者：陸游
朝代：宋

暮年緣一懶，百事俱棄置。
今遂懶到書，把卷輒坐睡。
其餘懶則已，感此獨歔欷。
念昔少壯時，日夜痛磨礪。
誓言死爲期，身在敢暴棄。
寜知未死前，殆欲負此志。
顔回稱好學，揚雄乃識字。
勉哉慕前修，自畫聖所諱。
讀書示子遹
作者：陸游
朝代：宋

我性苦愛書，未始去几案。
生雖後三代，意尚卑兩漢。
世衰道術裂，年往朋友散。
澤居貧至骨，霜冷衣露骭。
猶能樂其樂，肯發窮苦嘆。
爾來更可笑，身糴兒炊爨。
一飽輒欣然，弦誦等雝泮。
望古雖天淵，視俗亦冰炭。
阿遹可憐生，相守忘夜旦。
孤學當世傳，歲月不可玩。
讀書示子遹
作者：陸游
朝代：宋

我生無它營，半世隨宦牒。
讒波方稽天，憂與愁相接。
中間稍自覺，萬事付馬曹。
告歸幸見聽，泊與淡相遭。
日晏突無烟，垢面有爪痕。
讀書則未置，可笑習氣存。
造物哀其窮，畀之大耳兒。
兒亦好古學，乃不售有司。
謂當鳶瑟縮，乃如鶴昂藏。
父子共薄飯，忍饑講虞唐。
豐兇有常數，藨蔉當自力。
古言不吾欺，歲晚於汝食。
讀書罷小酌偶賦
作者：陸游
朝代：宋

歲晚凄凉冰雪晨，頺垣破屋鏡湖濱。
浮生亦念古有死，壯氣要使胡無人。
黄卷展殘三太息，綠尊酌罷一嚬伸。
躬耕不預差科事，猶向清時作幸民。
讀書至夜分感嘆有賦
作者：陸游
朝代：宋

老人世間百念衰，惟好古書心未移。
斷碑殘刻亦在櫝，時時取玩忘朝饑。
推尋點畫到曲折，想見落筆縱橫時。
豈惟鸞鳳九霄上，景鍾大鼎森陸離。
雖然欲學則曷敢，駑馬仰看驊騮馳。
正如志士才不稱，心慕伊傅終何施。
爾來亦復强點染，手不隨意徒嗟咨。
懸知明日天將雨，中夜雲蒸紫玉池。
讀書至夜半燈盡欲睡慨然有感
作者：陸游
朝代：宋

白髮蕭蕭老空谷，人嘆厄窮心自足。
東郊曉射墮錦雉，北崦春耕叱黄犢。
區區世事何足論，未死斷知常閉門。
關河好在萬里路，理亂不至三家村。
夜分燈暗月入户，賦詩肯道儒冠誤。
饑鷹勁翮高有聲，横截陂湖正南去。